ATM siap siaga berdepan banjir

Angkatan Tentera Malaysia (ATM) kini dalam keadaan siap sedia untuk menghadapi musim tengkujuh, khususnya di negeri-negeri yang berisiko berdepan banjir.

Timbalan Menteri Pertahanan Datuk Seri Ikmal Hisham Abdul Aziz berkata persediaan itu, melibatkan mengatur gerak anggota dan aset milik ATM, menurut laporan Bernama.

“Di Kelantan misalnya Markas 8 Briged telah bersedia, jika berlaku bencana banjir kita dah boleh gerakkan peralatan dan anggota. Kita dah bersedia sebab setiap tahun bencana banjir ini berlaku,” katanya selepas Majlis Bekwoh (kenduri) Kampung Ahli Parlimen Tanah Merah di Pusat Daerah Mengundi (PDM) Peralla, Gual Ipoh, di sini hari ini.

Sebelum ini, Jabatan Meteorologi Malaysia (MetMalaysia) meramalkan negara mengalami hujan lebat berterusan mulai pertengahan November, yang mendorong kepada banjir besar pada penghujung bulan itu.

MetMalaysia menjangkakan impak cuaca yang dialami lebih signifikan memandangkan monsun timur laut yang aktif pada tempoh itu sekali gus risiko berlaku hujan lebat berterusan dan banjir berskala besar adalah tinggi.


Sebar berita palsu Covid-19 dan Darurat, 10 individu sudah ditahan

Seramai 10 individu sudah ditahan Polis Diraja Malaysia (PDRM) berhubung penyebaran berita palsu berkaitan Covid-19 atau Proklamasi Darurat 2021 dan tiga daripadanya akan didakwa di mahkamah.

Ketua Polis Negara Datuk Seri Acryl Sani Abdullah Sani berkata arahan tuduh daripada Pejabat Peguam Negara sudah diterima untuk mendakwa tiga individu tersebut sementara tujuh yang lain diberi jaminan polis sementara siasatan dilengkapkan.

“Daripada jumlah itu, tiga tahanan telah menerima arahan tuduh daripada Pejabat Peguam Negara di bawah Seksyen 4(1) Ordinan Darurat (Kuasa-Kuasa perlu) (no. 2) 2021 manakala tujuh yang lain diberi jamin polis sehingga siasatan dilengkapkan.

“PDRM menasihatkan orang ramai agar berhati-hati dalam membuat atau berkongsi apa-apa penerbitan yang mengandungi berita tidak benar dan boleh menimbulkan kegusaran serta kebimbangan orang ramai,” katanya dalam satu kenyataan.

Selain itu, Acryl Sani memberitahu sebanyak sebanyak 21 kertas siasatan juga sudah dibuka berhubung isu penyebaran berita palsu yang sama dan ia disiasat di bawah Ordinan Darurat (Kuasa-Kuasa Perlu) (no.2) 2021 sejak ordinan itu dikuatkuasakan pada 12 Mac lepas.

“Seksyen 4(1) ordinan ini memperuntukkan kesalahan terhadap mana-mana orang yang melalui apa-apa cara dengan niat untuk menyebabkan atau berkemungkinan menyebabkan ketakutan atau kebimbangan kepada orang awam, atau kepada mana-mana golongan awam, mengadakan, menawarkan, menerbitkan, mencetak, mengedarkan, mengelilingkan atau menyebarkan apa-apa berita tidak benar.

“Jika disabitkan kesalahan boleh didenda tidak melebihi RM100,000 atau penjara selama tempoh tiga tahun atau kedua-duanya,” katanya.

Acryl Sani menggesa orang ramai agar menjadi pengguna media sosial yang bijak, berhemah dan tidak menggunakan platform itu untuk mendatangkan kegentaran awam serta mengganggu-gugat keharmonian negara.

Beliau berkata tindakan tegas tanpa kompromi akan diambil terhadap mana-mana individu yang sengaja berbuat demikian.


Sebagai ahli baharu tidak adil Khairuddin jadi calon UMNO

Bekas Setiausaha Majlis Syura Ulama PAS, Datuk Dr Mohd Khairuddin Aman Razali yang sebelum ini membuat kenyataan tidak akan sama sekali menyertai UMNO setelah keluar daripada PAS, hari ini secara tidak langsung disahkan sebagai ahli parti itu.

Pengesahan itu dibuat seorang jurucakap UMNO Bahagian Kuala Nerus dalam kenyataan disiarkan BH, ketika mengulas sama ada Khairuddin dipilih menjadi calon Barisan Nasional (BN) bagi mempertahankan kerusi Parlimen Kuala Nerus yang dimenanginya pada Pilihan Raya Umum Ke-14 (PRU-14).

Dalam kenyataan disiarkan akhbar itu, jurucakap berkenaan berkata nama Khairuddin tiada dalam senarai calon BN bagi kerusi Parlimen Kuala Nerus untuk PRU-15 pada 19 November ini.

Jurucakap itu berkata, sebagai ahli baharu UMNO, sudah tentunya tidak adil jika Khairuddin dicalonkan mewakili BN untuk bertanding di kerusi yang disandangnya.

Sebaliknya, dua nama yang disenaraikan oleh Jawatankuasa UMNO Bahagian Kuala Nerus adalah Pengerusi Perbadanan Tabung Pendidikan Tinggi Nasional (PTPTN), Dr Apli Yusoff dan bekas Menteri Besar, Datuk Seri Dr Ahmad Razif Abd Rahman.

Jika Khairuddin tersenarai sebagai calon, jentera pilihan raya parti akan menjalankan tugas dalam keadaan malap untuk berkempen, katanya.

“Kita di peringkat bahagian menyerahkan keputusan mengenai calon mewakili BN untuk bertanding di kerusi Parlimen Kuala Nerus kepada Majlis Tertinggi (MT) dan Top-5.

“Setakat ini hanya Apli yang juga Ketua UMNO bahagian dan Ahmad Razif yang juga Ahli Dewan Undangan Negeri (ADUN) Seberang Takir tersenarai sebagai calon untuk bertanding di Parlimen Kuala Nerus,” katanya lagi.

Pada pertandingan tiga penjuru PRU-14, Khairuddin yang bertanding atas tiket PAS memenangi kerusi dengan majoriti 8,447 undi selepas memperoleh undi 37,975 menewaskan calon BN, Dr Tengku Asmadi Tengku Mohamad yang memperolehi 29,527 undi dan calon PKR, Abdullah Muhamad yang hanya memperolehi 4,604 undi.

Mengulas desas-desus Khairuddin tersenarai sebagai calon BN, jurucakap itu mengakui pembabitan penyandang kerusi Parlimen Kuala Nerus dalam beberapa program dianjurkan UMNO dan menghadiri mesyuarat MT menjadi punca namanya dikaitkan.

Katanya, Khairuddin hanya bertanggungjawab membantu BN memenangi kerusi termasuk diundang sebagai penceramah.


Petugas SPR sudah dilatih untuk berdepan PRU semasa banjir, kata Wan Ahmad

Walaupun semasa musim banjir, petugas Suruhanjaya Pilihan Raya (SPR) sudah dilatih untuk berdepan situasi tidak menentu sekiranya pilihan raya umum (PRU) diadakan.

Bekas Timbalan Pengerusi SPR, Datuk Seri Wan Ahmad Wan Omar berkata petugas menerima latihan dan taklimat secukupnya jika PRU diadakan semasa musim bencana banjir, malah jika berlaku banjir proses pengundian boleh ditangguhkan.

Sekiranya banjir, SPR akan mengeluarkan arahan kepada Pegawai Pengurus Pilihan Raya bagi Bahagian Pilihan Raya terlibat supaya mengarahkan semua Ketua Tempat Mengundi (KTM) mengambil tindakan memberhentikan pengundian.

Beliau seterusnya menjelaskan, peti undi yang sudah mengandungi kertas-kertas undi (oleh pengundi yang sempat mengundi), peti-peti undi berkenaan perlu dikunci mengikut tatacara kerja yang ditetapkan.

“Semua KTM dan petugas-petugas SPR di saluran-saluran Tempat Mengundi telah diberi latihan dan taklimat secukupnya untuk menjalankan tugas-tugas apabila berlaku keadaan banjir mengejut di pusat mengundi yang dinaiki air.

“Peti-peti undi yang dikunci dengan pelekat keselamatan mesti disaksikan oleh semua ejen calon atau ejen tempat mengundi supaya tidak timbul keraguan atau bantahan,” katanya dipetik laporan Utusan Malaysia.

Kemudiaan jelas Wan Ahmad lagi, peti-peti undi dari pengundian yang tertangguh itu akan dibuka oleh KTM pada hari pengundian baharu yang SPR tetapkan dengan disaksikan semua ejen calon yang bertanding.

Beliau bagaimanapun berkata, pengurusan dan pengendalian pilihan raya di musim hujan tidak memberi masalah kepada SPR.

Cuma, kata beliau, kesulitan dan masalah kepada pihak parti-parti politik dan para penyokong untuk berkumpul di luar kawasan pusat-pusat pengundian yang ditetapkan untuk menunjukkan sokongan.

Menurut beliau, SPR pernah menjalankan urusan pilihan raya dalam situasi musim hujan iaitu ketika Pilihan Raya Umum (PRU) ke-10 (1999) yang mana Parlimen dibubarkan pada bulan Oktober dan hari pengundian pada November.

Bagaimanapun ketika itu sudah mula musim hujan di negeri-negeri Pantai timur tetapi tiada pusat mengundi yang dinaiki air.

Beliau malah berkeyakinan SPR tidak berhadapan masalah dari segi mengurus dan menjalankan proses pengundian di pusat-pusat mengundi asalkan tempat atau kawasan tidak banjir atau dinaiki air.

Jika air naik sekali pun sekiranya berlaku banjir, pusat-pusat mengundi terpaksa ditutup.

Berhubung kos menguruskan PRU ketika hujan atau banjir, beliau berkata, ia dijangka meningkat sedikit sekitar 10 peratus untuk seluruh negara jika terdapat pusat-pusat mengundi yang terpaksa ditutup.

Namun, katanya, jika pusat mengundi terpaksa ditutup dan proses pengundian di setiap saluran pengundian ditangguh, peningkatan kos melibatkan tambahan sedikit elaun kepada petugas dan persiapan untuk penyediaan proses pengundian baharu bagi menggantikan mana-mana pusat pengundian yang ditutup.

“Tambahan kos seperti keperluan untuk menyediakan payung-payung di setiap pintu masuk pusat mengundi, kos menyewa pengangkutan berat untuk membawa peralatan keluar dari kawasan banjir ke tempat selamat dan kos tambahan peruntukan elaun dan makanan kepada para petugas.

“Persediaan dan kos peralatan dan logistik lain tidak berubah seperti peti undi, kertas undi, borang-borang, pencil, pembaris, dakwat, bekalan makanan dan lain-lain semua tetap sama,” katanya.

Untuk rekod, Presiden UMNO, Datuk Seri Ahmad Zahid Hamidi sebelum ini berkata jentera kempen Barisan Nasional (BN) sudah bersiap-sedia meredah banjir sekalipun PRU diadakan semasa musim bencana pada November hingga Disember nanti.


Siasatan SPRM: Kerajaan PH-BN sedang main politik balas dendam

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan berpendapat kerajaan Pakatan Harapan-Barisan Nasional (PH-BN) sekarang ini sedang membalas dendam politik terhadap musuh-musuh mereka.

Pada masa sama beliau turut menyambut baik usaha kerajaan dalam memerangi rasuah, termasuk langkah Suruhanjaya Pencegahan Rasuah Malaysia (SPRM) menyiasat seorang bekas Menteri Kewangan.

Namun, Ketua Penerangan Bersatu itu turut berharap SPRM juga menyiasat Datuk Seri Anwar Ibrahim yang pernah menjadi Menteri Kewangan ketika era pentadbiran BN dahulu, serta Datuk Seri Ahmad Zahid Hamidi.

“Kelmarin media melaporkan bahawa seorang Menteri Kewangan yang kini berumur 84 tahun telah disoal siasat oleh SPRM. https://www.agendadaily.com/isu-semasa/daim-kah-bekas-menteri-kewangan-dipanggil-sprm-isu-pandora-papers/

“Saya menyambut baik ketegasan kerajaan dalam memerangi rasuah. Sebab itulah semasa YB Taiping berucap dalam Dewan Rakyat petang semalam, saya mencelah dengan satu cadangan.

“Saya mencadangkan SPRM juga menyiasat seorang lagi bekas Menteri Kewangan yang hari ini telah berumur 75 tahun dan telah kembali memegang jawatan Menteri Kewangan sambil menjadi Perdana Menteri. Namanya Anwar Ibrahim.

“Nampaknya hobi kerajaan hari ini ialah membalas dendam kesumat politik.

“Maka SPRM perlu juga menyiasat adakah berlaku salah laku semasa Anwar Ibrahim menjadi Menteri Kewangan dulu dalam pemberian saham kepada bapa dan adiknya sendiri,” katanya dalam satu kenyataan hari ini (15 Februari 2023).

Semalam, media memetik sumber sebagai berkata SPRM telah menyoal siasat seorang bekas Menteri Kewangan yang kini berusia 84 tahun, susulan pendedahan ‘Pandora Papers’, melibatkan berbilion-bilion ringgit simpanan dalam akaun pesisir.

Pandora Papers adalah laporan yang melibatkan kira-kira 600 wartawan daripada media termasuk The Washington Post, BBC dan The Guardian – dikeluarkan pada Oktober 2021, dan berdasarkan kebocoran dokumen daripada 14 syarikat perkhidmatan kewangan di seluruh dunia.

Media utama memetik sumber bahawa bekas Menteri Kewangan dan penasihat kerajaan itu dipanggil SPRM pagi semalam (13 Februari 2023) untuk menjelaskan aliran wang 12 syarikat luar pesisir yang dimilikinya dan keluarganya.

“Difahamkan SPRM sedang menumpukan siasatan dari pelbagai sudut untuk mengesan sama ada aset dan pelaburan yang dilakukan pemimpin dan keluarganya di luar negara adalah hasil daripada projek kerajaan,” kata sumber itu.

Mengulas lanjut, Wan Saiful berkata SPRM juga perlu menyiasat pengakuan Zahid bahawa dia telah menerima saham hasil pertolongan Anwar.

“Adakah peristiwa ini merupakan rasuah politik untuk mendapatkan sokongan Zahid Hamidi sejak dari waktu itu lagi hinggakan melahirkan Zahid Hamidi yang sujud kepada Anwar hari ini?

“Yang nyata, inilah dia nepotisme. Memberi saham dan jawatan kepada bapa, adik, isteri, anak dan rakan,” katanya lagi.

Beliau berkata Anwar kini memusatkan kuasa kepada dirinya sendiri dengan memegang jawatan Perdana Menteri dan Menteri Kewangan.

“Berapa banyak lagi amalan nepotisme rahsia yang dilakukan apabila kuasa dipusatkan sebegitu cara?,” soal beliau.


Gempa 7.6 magnitud gegar Flores, Indonesia keluar amaran tsunami

Satu gempa bumi berukuran 7.6 magnitud melanda timur Indonesia hari ini, menurut Agensi Kajian Geologi Amerika Syarikat (USGS), sambil memberi amaran kemungkinan gelombang tsunami berbahaya.

USGS berkata, gempa itu berlaku sekitar 100 kilometer di utara bandar Maumere pada kedalaman 18.5 kilometer (11 batu) di Laut Flores.

USGS berkata, gempa itu berlaku pada kedalaman 76 kilometer (47 batu) di Laut Flores jam 11.20 pagi waktu tempatan.

Walaupun tiada amaran tsunami dikeluarkan, USGS berkata berdasarkan parameter awal gempa bumi, gelombang tsunami berbahaya mungkin berlaku di pantai yang terletak dalam jarak 1,000 kilometer (621.371 batu) dari pusat gempa.

Pendapat sama turut diberikan Pusat Amaran Tsunami Pasifik yang berkata “gelombang berbahaya mungkin berlaku”.

USGS berkata gempa bumi di kawasan itu baru-baru ini telah menyebabkan bahaya sekunder seperti tsunami dan tanah runtuh yang mungkin menyumbang kepada kerugian.

Indonesia sering mengalami gempa bumi dan letusan gunung berapi kerana kedudukannya di dalam Lingkaran Api Pasifik, lengkok aktiviti seismik, di mana plat tektonik berlanggar yang terbentang dari Jepun melalui Asia Tenggara dan merentasi lengkungan Pasifik.

Antara rentetan gempa bumi yang membawa maut di Indonesia ialah gegaran bermagnitud 9.1 pada 2004 yang melanda pantai Sumatera dan mencetuskan tsunami mengorbankan sehingga 220,000 di seluruh rantau ini, termasuk kira-kira 170,000 di Indonesia.

Pada 2018, gempa kuat menggegarkan Pulau Lombok dan beberapa lagi gegaran menyusul dalam beberapa minggu kemudian, mengorbankan lebih 550 orang di pulau percutian dan Sumbawa yang berjiran.

Pada hujung tahun yang sama, gempa bumi 7.5 magnitud dan tsunami berlaku di Palu, Sulawesi menyebabkan lebih 4,300 penduduk terbunuh dan hilang. – Agensi


Permohonan pasport meningkat, waktu operasi Imigresen dilanjut

Peningkatan mendadak permohonan dan pembaharuan Pasport Malaysia Antarabangsa (PMA) sejak pembukaan sempadan negara mulai 1 April lalu, antara punca kesesakan di Jabatan Imigresen (JIM).

Sehubungan itu, waktu operasi di enam pejabat pengeluar pasport dan kaunter JIM diperpanjangkan hingga 10 malam, manakala enam lagi dilanjutkan hingga 6 petang mulai Rabu ini (11 Mei).

Ketua Pengarahnya Datuk Seri Khairul Dzaimee Daud berkata, pihaknya mengesan peningkatan pengeluaran PMA sebanyak 40 peratus berbanding sebelum pembukaan sempadan negara.

“Berdasarkan maklum balas diterima, kesesakan itu berpunca daripada isu kelewatan menerima notifikasi melalui e-mel selepas permohonan, masalah untuk memuat naik gambar dan masalah cap jari.

“Selain itu, pelanggan juga menghadapi masalah tidak mendapat nombor giliran dan terpaksa menunggu dalam tempoh yang lama,” katanya pada sidang media hari ini.

Memetik Bernama beliau berkata pelanjutan waktu operasi itu adalah antara langkah penambahbaikan JIM bagi mengatasi kesulitan permohonan serta pembaharuan PMA, selain akan menambah jumlah petugas untuk mengendalikan proses pasport.

Menurutnya enam premis yang dipanjangkan waktu operasi hingga 10 malam ialah Putrajaya, Kuala Lumpur, Selangor, Johor, Negeri Sembilan dan Melaka, manakala Pulau Pinang, Kedah, Perak, Kelantan, Terengganu dan Perlis dilanjutkan hingga 6 petang.

Semua pejabat pengeluaran pasport di Semenanjung Malaysia juga akan beroperasi pada hari Sabtu dari 8 pagi hingga 12.30 tengah hari mulai 14 Mei, katanya.

Beliau berkata semua kaunter Imigresen di Pusat Transformasi Bandar (UTC) di Semenanjung akan dibuka hingga 10 malam.

Khairul Dzaimee berkata terdapat peningkatan kira-kira 40 peratus dalam pengeluaran PMA iaitu sejumlah 165,449 dalam tempoh 1 April hingga 6 Mei lepas berbanding 111,931 pada Mac lepas.

Beliau berkata pihaknya juga telah menyediakan kaunter khas untuk bakal jemaah haji yang telah mendapat surat tawaran bagi memudahkan urusan permohonan PMA golongan terbabit.

“Mereka boleh hadir ke mana-mana pejabat pengeluar pasport dengan membawa surat tawaran daripada TH (Tabung Haji),” katanya.

Susulan kesesakan dalam Sistem Temujanji Online (STO), Khairul Dzaimee berkata JIM memutuskan untuk menyeragamkan pemansuhan STO bagi semua pejabat pengeluar pasport di seluruh negara mulai Rabu ini.

Sebelum ini, dilaporkan Jabatan Imigresen akan memansuhkan STO bagi semua pejabat pengeluar pasport di luar Lembah Klang mulai 9 Mei, manakala di Kuala Lumpur, Selangor, Johor Bahru, Negeri Sembilan dan Melaka pula mulai 16 Mei.


Saksi kata bukan amalan pintas pegawai atasan cakap dengan PM

Seorang bekas pegawai Kementerian Kewangan hari ini memberitahu Mahkamah Tinggi Kuala Lumpur bahawa bukan menjadi amalan lazim untuk seseorang memintas pegawai atasan dan bercakap terus dengan Perdana Menteri ketika itu Datuk Seri Najib Razak.

Menurut Mkini, saksi pendakwaan ke-26, Siti Zauyah Md Desa berkata beliau tidak mempunyai akses secara langsung kepada Najib – yang ketika itu juga menjadi Menteri Kewangan – untuk menyuarakan kebimbangannya terhadap keadaan 1Malaysia Development Berhad (1MDB).

Beliau memberikan keterangan secara lisan di Mahkamah Tinggi Kuala Lumpur dalam perbicaraan membabitkan Najib yang dituduh melakukan kesalahan membabitkan RM2.28 bilion dana milik 1MDB.

Selain bertindak sebagai Menteri Kewangan ketika itu, Najib juga adalah pengerusi lembaga penasihat syarikat terbabit.

Ketika Siti Zauyah menjawab soalan pada sesi pemeriksaan semula oleh Gopal Sri Ram selaluTimbalan Pendakwa Raya, Najib dilaporkan memandang dari kandang tertuduh.

Sebelum ini ketika sesi soal balas oleh pasukan undang-undang Najib, peguam Tan Sri Muhammad Shafee Abdullah menyatakan rasa hairannya mengapa Siti Zauyah tidak bercakap terus saja kepada Najib untuk membangkitkan pelbagai kekeliruan yang dialaminya.

Pada 20 Jun, Siti Zauyah memberi keterangan, pegawai atasannya – seperti menteri kewangan kedua ketika itu, Ahmad Husni Hanadzlah – enggan terlibat dalam 1MDB.

Ketua Setiausaha Perbendaharaan ketika itu, Tan Sri Mohd Irwan Serigar Abdullah, pula memberitahunya untuk tidak membangkitkan isu berkenaan Perkara 117 memorandum dan artikel persatuan (M&A) 1MDB.

Perkara 117 itu memperuntukkan persoalan mengenai pelantikan pengarah, ahli pasukan pengurusan kanan dan hal kewangan lain yang memerlukan kebenaran Najib.

Ketika disoal balas pasukan pembelaan Najib, Siti Zauyah memberitahu mahkamah, dia mengaku berasa “takut” kerana ia adalah kali pertama dia diminta memberi keterangan di mahkamah dan sukar untuk berfikir secara lurus apabila diajukan pelbagai soalan.

Berkhidmat selama 30 tahun dalam perkhidmatan awam dan hanya bersara pada 2019, dia berkata, kebiasaannya penjawat awam membangkitkan sesuatu isu kepada pegawai atasan yang paling hampir dengannya, sebelum ia dikemukakan oleh pegawai terbabit kepada Najib.

Siti Zauyah: Saya telah berjumpa menteri kewangan II (Husni) tetapi dia tidak mahu terlibat. Saya tidak boleh memintas bos kerana bukan amalan pegawai (kerajaan) pergi terus kepada perdana menteri.

Gopal: Anda tidak mempunyai akses langsung kepada perdana menteri (Najib)?

Siti Zauyah: Tidak.

Prosiding di hadapan hakim Collin Lawrence Sequerah bersambung petang ini.

Najib dibicarakan atas empat pertuduhan salah guna kuasa dan 21 pertuduhan pengubahan wang haram membabitkan RM2.28 bilion daripada 1MDB.

Mengikut fakta kes:

Pada 20 September 2018, Najib mengaku tidak bersalah di Mahkamah Sesyen Kuala Lumpur atas empat tuduhan rasuah berjumlah RM2.3 bilion melibatkan dana 1MDB yang dimasukkan ke akaun peribadinya.

Najib, 65, membuat pengakuan itu selepas kesemua pertuduhan itu dibacakan secara berasingan di hadapan Hakim Azura Alwi, sebelum kes dipindahkan ke Mahkamah Tinggi.

Pendakwaan diketuai bekas Hakim Mahkamah Persekutuan Datuk Seri Gopal Sri Ram, manakala peguam Tan Sri Muhammad Shafee Abdullah mengetuai barisan pembelaan.

Bagi kes rasuah, mengikut pertuduhan pertama Najib sebagai Perdana Menteri Malaysia, Menteri Kewangan dan Pengerusi Lembaga Penasihat 1MDB didakwa telah menggunakan kedudukannya untuk mendapatkan suapan berjumlah RM60,629,839.43 dengan mengambil empat tindakan pada 24 Februari 2011 dan 14 Jun 2011, di AmIslamic Bank Berhad, Cawangan Jalan Raja Chulan, di Kuala Lumpur, iaitu:

Mengikut pertuduhan kedua, Najib didakwa antara 31 Oktober 2012 dan 20 November 2012, di tempat sama, atas jawatan sama telah menggunakan kedudukannya untuk mendapatkan suapan bagi dirinya berjumlah RM90,899,927.28 dengan mengambil dua tindakan, iaitu:

Bagi pertuduhan ketiga pula, bekas Presiden UMNO itu didakwa antara 22 Mac 2013 dan 10 April 2013, telah menggunakan kedudukannya untuk mendapatkan suapan untuk dirinya sendiri berjumlah RM2,081,476,926 melalui dua tindakan, iaitu:

Bagi pertuduhan keempat, Najib didakwa sebagai Perdana Menteri Malaysia, Menteri Kewangan dan Pengerusi Lembaga Penasihat (1MDB) telah menggunakan kedudukannya untuk mendapatkan suapan berjumlah RM49,930,985.70 dengan cara mengambil tindakan seperti berikut:

Najib didakwa melakukan kesalahan itu di bank sama antara 23 Jun 2014 dan 19 Disember 2014.

Bagi kempat-empat pertuduhan itu, Najib didakwa mengikut Seksyen 23(1) Akta SPRM yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Sementara itu, pada tarikh sama Najib turut dihadapkan di Mahkamah Sesyen atas 21 pertuduhan melibatkan diri dalam pengubahan wang haram membabitkan lebih RM4.3 bilion.

Bagaimanapun, Najib mengaku tidak bersalah selepas kesemua pertuduhan itu dibacakan secara berasingan di hadapan Hakim Azura Alwi.

Bagi pertuduhan pertama hingga kesembilan, Najib didakwa melibatkan diri dalam pengubahan wang haram, iaitu menerima hasil daripada aktiviti haram yang kesemuanya berjumlah RM2,081,476,926 daripada akaun bernombor 8550299001 milik Tanore Finance Corporation di Falcon Private Bank, Singapura ke dalam akaun AmIslamic Bank Berhad bernombor 2112022009694 miliknya.

Dia didakwa melakukan kesemua kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini antara 22 Mac hingga 10 April 2013.

Bagi pertuduhan ke-10, Najib didakwa melibatkan diri dalam pengubahan wang haram iaitu dengan memindahkan hasil daripada aktiviti haram sejumlah RM652,600,000 daripada akaun AmIslamic Bank bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Najib didakwa melakukan kesalahan itu di tempat sama pada 2 Ogos 2013.

Bagi pertuduhan ke-11 dan ke-12, dia didakwa melibatkan diri dalam pengubahan wang haram, iaitu dengan menggunakan hasil daripada aktiviti haram, masing-masing RM20,000,000 melalui cek AmIslamic Bank Berhad bernombor 571854 untuk pembayaran kepada Pertubuhan Kebangsaan Melayu Bersatu (UMNO) dan RM100,000 melalui cek AmIslamic Bank Berhad bernombor 571857 untuk pembayaran kepada UMNO Bahagian Batu Kawan.

Dia didakwa melakukan kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini pada 2 Ogos dan 7 Ogos 2013.

Bagi pertuduhan ke-13, Najib didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM246,000 melalui cek AmIslamic Bank Berhad bernombor 571858 untuk pembayaran kepada Lim Soon Peng, 63, di tempat sama pada 7 Ogos 2013.

Bagi pertuduhan ke-14, dia didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM2,000,000 melalui cek AmIslamic Bank Berhad bernombor 571859 untuk pembayaran kepada ORB Solutions Sdn Bhd di tempat sama pada 12 Ogos 2013.

Bagi pertuduhan ke-15, Ahli Parlimen Pekan itu didakwa melibatkan diri dalam pengubahan wang haram, iaitu dengan menggunakan hasil daripada aktiviti haram sejumlah RM303,000 melalui cek bernombor 571856 untuk pembayaran kepada Semarak Konsortium Satu Sdn Bhd di tempat yang sama pada 14 Ogos 2013.

Bagi pertuduhan ke-16 hingga ke-19, Najib didakwa melibatkan diri dalam pengubahan wang haram, iaitu memindahkan hasil daripada aktiviti haram yang kesemuanya berjumlah RM1,381,750,000 daripada akaun AmIslamic Bank Berhad bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Dia dituduh melakukan kesalahan itu di tempat sama pada 15 Ogos hingga 23 Ogos 2013.

Bagi pertuduhan ke-20 dan ke-21, bekas Pengerusi Barisan Nasional itu didakwa melibatkan diri dalam pengubahan wang haram, iaitu memindahkan hasil daripada aktiviti haram berjumlah RM162,436,711.87 daripada akaun AmIslamic Bank Berhad bernombor 2112022009694 miliknya ke dalam satu lagi AmIslamic Bank miliknya bernombor 2112022011880.

Kesalahan dilakukan di tempat sama pada 27 Ogos dan 30 Ogos 2013.

Kesemua pertuduhan itu dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFA) yang memperuntukkan hukuman denda maksimum RM5 juta dan penjara tidak melebihi lima tahun atau kedua-duanya, jika sabit kesalahan.


Sudahlah khianati rakyat, UMNO Perak mula ikut cara politik DAP

Sudahlah mengkhianati mandat diberikan oleh rakyat dan akar umbi, kini UMNO Perak mula mengikut rentak rakan baik mereka, DAP, melakukan pembohongan dalam usaha memburuk-burukkan imej parti lawan.

Sebelum ini, Yang Dipertua Majlis Agama Islam dan Adat Melayu Perak Mohd Annuar Zaini memfitnah Bersatu dan PAS – dua parti komponen Perikatan Nasional – kononnya bergaduh berebut jawatan Menteri Besar (MB).

Mewakili kerajaan DAP-UMNO, kini MB Perak Haji Saarani Mohamad pula cuba memfitnah Perikatan Nasional dengan menuduh gabungan itu cuba membeli empat wakil rakyat Barisan Nasional (BN) bagi menubuhkan kerajaan negeri.

Seperti dilakukan Pakatan Harapan (PH), Haji Saarani cuba membangkitkan persepsi buruk terhadap Perikatan Nasional dengan membuat tuduhan tidak berasas itu setelah UMNO kalah teruk dalam Pilihan Raya Umum Ke-15 (PRU-15) pada 19 November lalu.

Tidak padan dengan hanya menang lapan daripada 59 kerusi Dewan Undangan Negeri (DUN) Perak, UMNO cuba menutup pengkhianatan terhadap akar umbi yang rata-rata Melayu-Islam, apabila bersekongkol dengan DAP – sebuah parti yang mereka sendiri dakwa anti-Melayu, anti-Islam dan anti-Raja.

Bagaimanapun, tuduhan dan fitnah bahawa Perikatan Nasional cuba membeli ADUN BN, ditepis Setiausaha Bersatu Perak Datuk Zainol Fadzi Paharuddin, sambil menjelaskan ianya tidak bernar dan tidak berasaskan fakta.

“Saya tidak pernah memberi, menawarkan mahupun hendak ‘membeli’ ADUN BN, janganlah membuat tuduhan begitu. Saya sendiri tidak pernah hubungi mana-mana ADUN BN sehinggalah beliau (Haji Saarani) mengangkat sumpah pada 22 November lalu.

“(Sebelum itu), saya sendiri jumpa beliau (Haji Saarani) pada jam 3 pagi pada 20 November lalu untuk bertanyakan kerjasama bersama itu saja,” katanya menurut BH.

Sebelum ini, Haji Saarani mendakwa ada cubaan ‘mencuri’ ADUN BN malah dimaklumkan ada ejen Perikatan Nasional menelefon dan menghantar mesej kepada ADUN berkenaan supaya keluar parti dan menyertai Perikatan Nasional, sama seperti yang berlaku pada tahun 2018.

Bagaimanapun, Haji Saarani tidak menyatakan ejen terbabit yang boleh jadi dilakukan oleh ahli UMNO sendiri yang menyamar sebagai ejen Perikatan Nasional.

Zainol menjelaskan beliau ada menghubungi dua rakannya daripada kalangan ADUN BN pada 22 November lalu untuk bertanyakan adakah mereka dilantik menjadi Exco kerajaan negeri atau tidak, namun tidak pula mengarahkan sesiapa apatah lagi menghantar ‘ejen’ seperti yang didakwa Haji Saarani bagi ‘mencuri’ ADUN BN.

“Saya faham tekanan yang dia (Haji Saarani) hadapi disebabkan keputusan yang diambil (bekerjasama dengan DAP), cuma dalam kes ini tidak timbul isu cubaan membeli ADUN BN.

“Kerana saya sendiri pernah menandatangani surat akuan (SD) menyokong beliau (Haji Saarani) menjadi Menteri Besar oleh wakil BN sebelum ini. Begitu juga ketika Mei 2018 saya menyokong ADUN Chenderiang (Datuk Seri Ahmad Faizal Azumu) menjadi Menteri Besar,” katanya.

Pada PRU-15 lalu, menerusi gelombang rakyat yang menolak BN, khususnya UMNO, Perikatan Nasional menang paling banyak kerusi dalam DUN Perak iaitu 26 kerusi, manakala PH (24 kerusi – majoritinya dikuasai DAP), dan BN (sembilan, termasuk satu daripada MCA).


Isu ladang di hutan, SPRM akan siasat jika terdapat unsur rasuah

Suruhanjaya Pencegahan Rasuah Malaysia (SPRM) tidak menolak akan memulakan siasatan melibatkan ladang tanaman durian musang king di Gunung Inas di Baling, Kedah sekiranya didapati terdapat unsur rasuah.

Pengarah SPRM Kedah, Shaharom Nizam Abd Manap berkata pihaknya akan meneliti untuk menyiasat isu melibatkan kelulusan ladang tersebut jika terdapat aduan dan berada dibawah bidang kuasa agensi tersebut.

“Pihak kami sendiri ada membuat tinjauan dan siasatan awal untuk mengenal pasti kesalahan di bawah bidang kuasa SPRM.

“Sekiranya ada kesalahan dikesan di bawah bidang kuasa pihak berkuasa lain, SPRM akan serahkan untuk tindakan pihak berkuasa berkenaan,” katanya dipetik Sinar Harian.

Beliau berkata, SPRM juga akan bertemu dengan beberapa pihak lain bagi tujuan pengesahan.

Shaharom Nizam turut menggesa individu atau mana-mana pihak yang mempunyai maklumat berkenaan rasuah berkaitan isu terbabit untuk tampil bagi tindakan lanjut SPRM.

Isnin lalu, tiga nyawa terkorban manakala beratus-ratus penduduk terpaksa dipindahkan ke beberapa pusat pemindahan sementara (PPS) selepas banjir lumpur melanda di Kampung Iboi, Baling.

Kejadian itu turut menyebabkan lebih 80 rumah terjejas.

Dua hari kemudian, Menteri Besar Kedah Datuk Seri Muhammad Sanusi Md Nor menegaskan beliau tidak mempunyai kepentingan terhadap projek tanaman durian musang king di Gunung Inas, yang didakwa antara penyebab bencana Isnin lalu.

Sebaliknya, tegas beliau, arahan supaya menghentikan penanaman durian itu dikeluarkan pada Julai 2020, iaitu selepas dua bulan beliau menjadi Menteri Besar yang turut melibatkan arahan kerja penanaman tanaman tutup bumi.


Pengurus didenda RM48,000 kemuka dokumen palsu tuntut bahan api

Seorang pengurus syarikat didenda RM48,000 dan penjara sehari oleh Mahkamah Sesyen Khas Rasuah Kota Kinabalu hari ini selepas mengaku bersalah mengemukakan dokumen palsu tuntutan bekalan minyak petrol dan diesel berjumlah RM172,980 pada 2018.

Hakim Abu Bakar Manat menjatuhkan hukuman mengikut Seksyen 465 Kanun Keseksaan terhadap Hassan Ho Abdullah, 36, yang mengaku salah atas lapan pertuduhan alternatif mengikut Seksyen 471 Kanun Keseksaan, lapor Bernama.

Abu Bakar menjatuhkan hukuman denda RM6,000 dan penjara sehari untuk setiap pertuduhan, menyebabkan tertuduh dikenakan denda keseluruhan RM48,000 yang telah dibayar tertuduh, manakala hukuman penjara itu berjalan serentak membolehkan Hassan Ho hanya dipenjara sehari.

Tertuduh merupakan pengurus syarikat di Sinaran Transporter dan Setia Gemilang Enterprise, syarikat dilantik membekal dan mengedar petrol RON 95 dan diesel pada 2018 di bawah Program Penyeragaman Harga oleh Kementerian Perdagangan Dalam Negeri dan Hal Ehwal Pengguna (KPDNHEP) melalui Majlis Harga Barang Negara (MHBN).

Hassan Ho dituduh mengemukakan tuntutan bekalan minyak ke titik jualan atau point of sale (POS) untuk bulan Ogos, September, Oktober dan November 2018 melalui syarikat Sinaran Transporter yang kesemuanya berjumlah RM84,420 di KPDNHEP Cawangan Kudat pada 27 Nov tahun yang sama.

Tertuduh juga didakwa mengemukakan tuntutan bekalan minyak ke POS untuk empat bulan sama melalui syarikat Setia Gemilang Enterprise kesemuanya berjumlah RM88,560 di tempat dan tarikh yang sama.

Semua dokumen tuntutan tersebut mengandungi surat palsu iaitu surat akuan dan pengesahan milik stesen servis Napson yang dokumen itu dikemukakan sebagai tulen kepada KPDNHEP.

Pemilik stesen servis Napson di Kota Marudu, Napson Tahir mengesahkan surat akuan dan pengesahan yang digunakan oleh tertuduh untuk membuat tuntutan adalah palsu dan tidak dikeluarkan oleh pihaknya.

Tertuduh ditahan oleh Suruhanjaya Pencegahan Rasuah Malaysia (SPRM) pada 20 Mei tahun lepas.

Pendakwaan dijalankan Pegawai Pendakwa SPRM Rekhraj Singh manakala tertuduh diwakili peguam Amlin Nohin.

Abu Bakar dalam penghakimannya menasihatkan tertuduh supaya tidak mengulangi perbuatan berkenaan dan melaksanakan tender diperoleh dengan sebaik-baiknya, serta menjadikan hukuman itu sebagai pengajaran.


Sayap pemuda PKR dakwa Dr Mahathir mahu kembali jadi PM

Sayap pemuda PKR membidas Tun Dr Mahathir Mohamad yang disifatkan mereka sebagai ‘gila kuasa’ disebalik cadangan penubuhan kerajaan ala Majlis Gerakan Negara (Mageran) semasa menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam.

Naib Ketua Angkatan Muda Keadilan (AMK), Thiban Subramaniam berkata, cadangan penubuhan Mageran adalah rencana licik bekas Perdana Menteri (PM) itu untuk kembali memimpin negara.

Malah, cadangan itu merupakan helah Dr Mahathir untuk memastikan presiden parti mereka ‘tidak akan diangkat menjadi PM’.

“Tindakan beliau hari ini (semalam) mencadangkan Mageran kepada Tuanku jelas menunjukkan bahawa beliau bersungguh-sungguh untuk kembali berkuasa dengan apa jua cara pun.

“Beliau bukan nyanyuk, ini adalah strategi beliau untuk pastikan kerajaan tidak bertukar khususnya (Presiden PKR) Anwar Ibrahim tidak diangkat sebagai PM,” katanya dalam satu kenyataan hari ini.

Semalam, Dr Mahathir mencadangkan penubuhan sebuah badan seperti Mageran ketika menghadap Tuanku di Istana Negara, semalam.

Pengerusi Pejuang itu yakin Mageran mampu menyelesaikan isu ekonomi, politik, sosial dan kesihatan yang dihadapi negara kesan penularan pandemik Covid-19.

Dr Mahathir turut menawarkan dirinya untuk mengetuai Mageran, namun beliau dimaklumkan oleh Yang di-Pertuan Agong bahawa penubuhan Mageran hanya boleh dilakukan jika ia diusulkan kerajaan.

Terbaharu idea penubuhan kerajaan Mageran ditolak baik daripada blok pembangkang mahupun daripada UMNO dan sekutunya.

Sementara itu, Thiban berkata kenyataan Dr Mahathir bahawa Anwar menelefonnya berhubung krisis semasa tetapi tiada penyelesaian, merupakan tindakan pemimpin Pejuang itu untuk memperlekehkan ahli Parlimen Port Dickson.

“Ia diketahui umum bahawa menjadi kebiasaan kepada Tun M untuk terus perlekeh segala usaha Anwar Ibrahim dalam arena politik selama ini.

“Dendam kesumat beliau tidak pernah terpadam,” katanya.


Dipecat UMNO, PN buka pintu

Perikatan Nasional (PN) memberi bayangan akan merekrut ahli UMNO yang dipecat.

Meski tidak menyebut secara jelas namun hanya UMNO yang memecat ahlinya malam tadi.

Ahli Parlimen Arau, Datuk Seri Shahidan Kassim yang kini bersama PAS dan PN berharap mereka yang terlibat bersabar dengan apa yang berlaku.

“Sebuah parti tidak siuman sedang ghairah pecat orang. Sabar yang kena pecat, kami akan beri pembelaan. Hidup PN,” katanya dalam satu kenyataan ringkas di Facebook tengah malam tadi.

Malam tadi, UMNO mengumumkan pemecatan Khairy Jamaluddin dan Tan Sri Nor Omar serta  puluhan ahli lain juga menggantung keahlian selama enam tahun terhadap empat pimpinan termasuk Datuk Seri Hishamuddin Hussien.

Shahidan turut dipecat dari UMNO tahun lalu selepas bertanding atas tiket PN untuk mempertahan kerusinya di Arau susulan digugurkan daripada senarai calon pada PRU-15.

Sementara itu Ketua Pemuda PAS, Ahmad Fadhli Shaari turut memberi bayangan serupa dengan berkongsi kenyataan yang disertakan dengan sekeping gambar kapal yang hampir karam dengan bot penyelamat.

“Walaupun bahtera itu besar, jika jelas ia akan tenggelam, selamatkanlah diri dan orang tersayang.

“Kami tawarkan bahtera penyelamat. Datanglah menjadi keluarga,” tulisnya di Facebook.


Angkat Najib PM, Zahid banyak masalah: UMNO Kubang Pasu

Datuk Seri Najib Razak dilihat lebih layak daripada mana-mana pemimpin UMNO, termasuk presiden parti itu, Datuk Seri Ahmad Zahid Hamidi, untuk menjadi Perdana Menteri Malaysia, selepas menang Pilihan Raya Umum Ke-15 (PRU15) nanti.

Perkara ini disuarakan Ketua Bahagian UMNO Kubang Pasu, Datuk Ahmad Zaini Japar yang melihat Zahid serta calon-calon lain sekarang ini mempunyai banyak masalah untuk menjadi perdana menteri.

“Kita perlu seimbang. Kalau nak cakap Datuk Seri Hishammuddin Tun Hussein, beliau pun lari juga waktu UMNO susah. Datuk Seri Ahmad Zahid Hamidi pun ada banyak masalah juga.

“Walaupun Najib ada kes 1MDB, namun kes tersebut masih kabur. Jadi Najib ada kemampuan untuk jadi Perdana Menteri semula,” katanya dalam satu kenyataan, hari ini yang disiarkan UtusanOnline.

Katanya, semua pihak patut mengetepikan kes mahkamah yang dihadapi oleh Najib sebaliknya melihat kebolehan dan kemampuan bekas perdana menteri itu menerajui negara.

“Kita ketepikan soal kes beliau di mahkamah, kemampuan Najib itu ada, pokoknya untuk menyelamatkan Melayu. Beliau tidak meninggalkan perjuangan (ketika UMNO jatuh). Persepsi (negatif) orang kerana ada pihak yang melontarkan tidak baik dan ada orang ikut,” katanya.


Pilihan raya bebas dan adil hasilkan kerajaan tak demokratik: Muhyiddin

Perjanjian Persefahaman (MoU) parti-parti yang bergabung membentuk kerajaan pimpinan Pakatan Harapan (PH) bertentangan dengan Perkara 49A Perlembagaan Persekutuan, kata Pengerusi Perikatan Nasional Tan Sri Muhyiddin Yassin.

Beliau menegaskan bahawa sekiranya MoU yang berunsur kediktatoran ini dianggap sah, maka tidak mustahil pindaan Perlembagaan Negara yang bertentangan dengan naluri ahli-ahli Parlimen dan nilai masyarakat di negara ini, akan diluluskan oleh Dewan Rakyat secara paksa.

“Rakyat Malaysia tentunya tidak mahu pilihan raya yang diadakan secara bebas, adil dan demokratik akhirnya menghasilkan sebuah kerajaan yang tidak demokratik,” katanya dalam kenyataan di Facebook beliau hari ini (17 Disember 2022).

Semalam, Datuk Seri Anwar Ibrahim mengetuai PH menandatangani MoU dengan Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan WARISAN, di mana ia turut memasukkan klausa kontroversi mengatakan mana-mana ahli Parlimen yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

Ahli Parlimen terbabit dianggap sebagai peletakan jawatan atau pemberhentian daripada menjadi MP, manakala kerusi mereka perlu dikosongkan seperti dalam kerangka maksud Artikel 49A(1) Perlembagaan Persekutuan, jika tidak menyokong usul kerajaan

‘Perjanjian kuku besi’ yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap ahli Parlimen masing-masing yang mengundi bercanggah dengan keputusan parti.

Mengulas lanjut, Muhyiddin yang juga bekas Perdana Menteri beliau memandang serius MoU itu yang bercanggah dengan Perkara 49A Perlembagaan Persekutuan.

“Saya memandang serius Perjanjian Persefahaman yang ditandatangani oleh gabungan-gabungan parti dalam kerajaan pimpinan Pakatan Harapan (PH) yang mewajibkan Ahli-Ahli Dewan Rakyat dari parti masing-masing mengundi usul-usul tertentu di Dewan Rakyat termasuk undi percaya kepada Perdana Menteri yang mana kegagalan mereka berbuat demikian akan menyebabkan mereka kehilangan kerusi Parlimen yang disandang

“Perjanjian ini adalah bercanggah dengan Perkara 49A Perlembagaan Persekutuan yang menghendaki Ahli-Ahli Dewan Rakyat mengosongkan kerusi hanya apabila mereka melompat parti. Undang-undang anti lompat parti tidak menghalang hak dan kebebasan Ahli-Ahli Dewan Rakyat untuk mengundi di Dewan Rakyat.

“Tidak ada mana-mana bahagian dalam Perkara 49A Perlembagaan Persekutuan yang menghendaki seorang Ahli Dewan Rakyat mengosongkan kerusinya jika beliau tidak menurut arahan parti dalam pungundian mana-mana usul atau rang undang-undang.

“Malah, hal ini dinyatakan dengan jelas dalam Penyata Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti,” katanya lagi.

Muhyiddin yang juga Presiden Bersatu menggariskan butiran 21.3 dan 21.2 penyata itu yang menyebut:

“21.3 Jawatankuasa mengambil maklum pandangan bahawa ADR (Ahli Dewan Rakyat) yang tidak mengundi mengikut arahan parti politik (crossing the floor) dianggap bertukar parti adalah tidak berperlembagaan kerana ADR mempunyai hak kebebasan di bawah Perlembagaan Persekutuan untuk mengundi di Dewan Rakyat.

“21.4 Jawatankuasa bersetuju bahawa tindakan ADR yang mengundi bertentangan dengan arahan parti politik di Dewan Rakyat (crossing the floor) adalah tidak dianggap bertukar parti dan tidak terhenti menjadi ADR.”

Oleh itu katanya, berdasarkan peruntukan dalam Perkara 49A Perlembagaan Persekutuan dan Penyata Jawatankuasa Pilihan Khas yang disebutkan beliau percaya MoU berkenaan adalah tidak berperlembagaan dan tidak sah.

“Lebih daripada itu, saya bimbang sekiranya perjanjian ini dianggap sah, maka kerajaan pimpinan PH akan memaksa Ahli-Ahli Dewan Rakyat mereka mengundi usul-usul atau rang undang-undang lain pada masa akan datang, termasuk yang berkaitan dengan pindaan Perlembagaan.

“Ini kerana, sepertimana yang didakwa oleh Perdana Menteri, beliau telah pun mempunyai sokongan 148 Ahli Dewan Rakyat, iaitu genap majoriti 2/3 Ahli-Ahli Dewan Rakyat yang membolehkan pindaan perlembagaan dibuat.

“Sekiranya perjanjian persefahaman yang berunsur kediktatoran (dictatorial) ini dianggap sah, maka tidak mustahil pindaan Perlembagaan yang bertentangan dengan naluri (conscience) Ahli-Ahli Dewan Rakyat dan nilai masyarakat di negara ini akan diluluskan oleh Dewan Rakyat secara paksa,” katanya.


Tiga tahun berlalu tapi Covid-19 masih kekal kecemasan global

Tiga tahun sehingga sehari selepas Pertubuhan Kesihatan Sedunia (WHO) membunyikan loceng amaran global tahap tinggi terhadap Covid-19, semalam badan dunia itu berkata wabak yang bermula di Wuhan, China itu, kekal sebagai krisis kecemasan antarabangsa.

Ketua Pengarah WHO, Tedros Adhanom Ghebreyesus membuat kesimpulan itu berikutan cadangan jawatankuasa kecemasan agensi kesihatan Pertubuhan Bangsa-Bangsa Bersatu (PBB), yang pada Jumaat mengadakan mesyuarat ke-14 sejak permulaan krisis.

WHO pertama kali mengisytiharkan apa yang dipanggil kecemasan kesihatan awam kebimbangan antarabangsa (PHEIC) – amaran global tahap tertinggi – pada 30 Januari 2020, mengenai apa yang kemudiannya dipanggil Covid-19.

Apabila penggera dibunyikan, kurang daripada 100 kes dan tiada kematian dikesan di luar China.

Sejak itu, lebih 752 juta kes Covid-19 yang disahkan telah dilaporkan kepada WHO, termasuk lebih daripada 6.8 juta kematian, walaupun jumlah sebenar dianggap jauh lebih tinggi.

Bercakap kepada lembaga eksekutif WHO di Geneva semalam, Tedros mengakui bahawa “apabila kita memasuki tahun keempat pandemik, tidak syak lagi kita berada dalam keadaan yang jauh lebih baik sekarang berbanding setahun yang lalu, ketika gelombang Omicron berada di puncaknya.”

Tetapi, tambahnya, “sejak awal Disember, kematian mingguan yang dilaporkan telah meningkat”.

“Dalam lapan minggu lalu, lebih 170,000 orang telah kehilangan nyawa mereka akibat Covid-19.”

Kadar kematian mingguan telah menurun daripada lebih 70,000 seminggu pada awal 2022 kepada di bawah 10,000 pada Oktober.

Tetapi mula meningkat semula dengan pantas pada awal Disember, didorong terutamanya oleh wabak dramatik di China, selepas Beijing menarik balik sekatan ketat Covid.

Pada pertengahan Januari, hampir 40,000 kematian mingguan Covid dilaporkan – lebih separuh daripadanya di China.

Kembali pada 2020, apabila krisis global juga tertumpu di China, perisytiharan PHEIC WHO gagal untuk mendapatkan respons global yang mendesak yang diperlukan.

Hanya selepas Tedros menyifatkan keadaan Covid yang semakin teruk, sebagai pandemik pada 11 Mac 2020, barulah banyak negara menyedari bahaya itu.

Tiga tahun kemudian, WHO semalam berkata bahawa jawatankuasa kecemasan menganggap wabak itu “mungkin berada pada titik peralihan”.

Tedros “menghargai nasihat jawatankuasa untuk mengemudi peralihan ini dengan berhati-hati dan mengurangkan kemungkinan akibat negatif”, katanya.

Tetapi Tedros mengulangi kebimbangannya terhadap penurunan mendadak dalam pengawasan virus melalui ujian dan penjujukan.

Dia juga menyuarakan kekecewaan kerana ramai orang yang terdedah masih belum atau kurang divaksinasi dan kekurangan akses kepada ubat yang diperlukan untuk merawat jangkitan Covid yang teruk.

“Kita tidak dapat mengawal virus itu tetapi kita boleh melakukan lebih banyak lagi untuk menangani kelemahan dalam populasi dan sistem kesihatan,” katanya.

“Ini bermakna memberi vaksin 100 peratus kepada kumpulan yang paling berisiko. Ini bermakna meningkatkan akses kepada ujian dan penggunaan antiviral awal.”

Keputusan semalam dibuat ketika Persekutuan Palang Merah Antarabangsa (IFRC) memberi amaran bahawa dunia kekal “tidak bersedia berdepan bahaya” untuk krisis seterusnya.

“Pandemik Covid-19 seharusnya menjadi gesaan supaya masyarakat global bersiap sedia mulai sekarang untuk krisis kesihatan seterusnya,” kata Setiausaha Agung IFRC Jagan Chapagain.

“Pandemik seterusnya mungkin hampir tiba,” dia memberi amaran.

“Jika pengalaman Covid-19 tidak akan mempercepatkan langkah kita ke arah persediaan, apakah yang akan berlaku?” – AFP


Azalina letak jawatan Timbalan Speaker, bakal jadi menteri?

Datuk Seri Azalina Othman Said, salah seorang Ahli Parlimen (MP) daripada kem 15 yang bersama Presiden UMNO, Datuk Seri Ahmad Zahid Hamidi meletak jawatan sebagai Timbalan Yang di-Pertua Dewan Rakyat (Speaker) hari ini.

Peletakan jawatan Ahli Parlimen Pengerang menimbulkan spekulasi kemungkinan namanya turut berada dalam senarai Kabinet yang bakal diumumkan Perdana Menteri Datuk Seri Ismail Sabri Yaakob minggu ini.

Untuk rekod, Azalina bersama-sama 14 MP UMNO yang lain bertindak menarik sokongan kepada Tan Sri Muhyiddin sehingga kehilangan majoriti di Dewan Rakyat dan meletak jawatannya.

Azalina memberi alasan keputusan untuk meletak jawatan itu bagi membolehkan kerajaan dan pembangkang “menetapkan semula” fungsi Dewan Rakyat.

Dalam kenyataan, beliau menyatakan keperluan Dewan Rakyat berfungsi sebagai “forum persaingan profesional dan kerjasama antara parti mengenai polisi dan urus tadbir negara.”

“Dengan pelantikan perdana menteri baharu dan tuntutan awam yang jelas mahukan kerjasama rentas kepartian, saya telah meletak jawatan (sebagai timbalan speaker).

“Ini untuk memberi kerajaan dan pembangkang ruang lebih luas untuk bertindak memastikan Dewan Rakyat yang mulia ini boleh benar-benar berfungsi sebagai forum kerjasama dan saingan secara professional antara parti mengenai soal urus tadbir dan dasar,” kata Azalina.

Pada Sabtu, Naib Presiden UMNO, Ismail Sabri mengangkat sumpah sebagai PM-9 menggantikan Yassin.

Muhyiddin melepaskan jawatan sebagai PM selepas hilang majoriti apabila 15 MP UMNO termasuk Presidennya, Datuk Seri Ahmad Zahid Hamidi menarik sokongan terhadapnya.

Percaturan itu menyaksikan Ismail Sabri diangkat sebagai PM bagi memimpin kerajaan.


Anak guam kami akan dedah semua fakta berhubung 1MDB, kata peguam mewakili Jasmine

Jasmine Loo Ai Swan yang terlibat dalam skandal 1Malaysia Development Bhd (1MDB) akan mendedahkan semua fakta berhubung skandal kewangan terbesar negara, kata peguam mewakilinya.

Jasmine merupakan bekas peguam 1MDB yang bertahun-tahun diburu pihak berkuasa dan ditahan polis sejak Jumaat lalu.

Firma guaman AmerBON yang mewakili Jasmine dalam satu kenyataan berkata, sekutu rapat ahli perniagaan Low Taek Jho atau Jho Low itu yang masih dalam buruan, bersedia membuat pendedahan apabila tiba masa yang sesuai.

Kenyataan itu menyebut, Jasmine mempunyai kepercayaan dan keyakinan mutlak terhadap sistem kehakiman dan perundangan negara serta bersedia untuk menerima sebarang kemungkinan.

“Beliau memohon diberikan ruang dan tidak diganggu untuk melakukan apa yang sewajarnya buat masa ini.

“Keutamaan anak guam kami adalah bekerjasama dengan agensi penguatkuasaan undang-undang dalam siasatan 1MDB yang masih berlangsung.

“Anak guam kami juga mahu memudahkan dan membantu kerajaan Malaysia dalam mempercepatkan usaha pemulihan asetnya.

“Beliau berharap dapat kembali ke pangkuan keluarganya secepat mungkin dan sentiasa menganggap Malaysia sebagai rumahnya,” kata kenyataan itu.

Menurut kenyataan itu, Jasmine melantik peguam Amer Hamzah Arshad dan Edmund Bon Tai Soon daripada AmerBON mewakilinya sebagai wakil perundangan yang sah.

Jasmine dikatakan antara sekutu rapat Jho Low yang terbabit dalam skandal kewangan 1MDB, dan disenaraikan sebagai orang dikehendaki.

Bloomberg sebelum ini melaporkan, penyiasat Switzerland yang menjalankan siasatan jenayah berhubung skandal 1MDB, memburu pengarah eksekutif Casey Tang dan Jasmine berkaitan pemindahan AS$700 juta yang didakwa dilakukan secara haram.

Pada 4 Disember 2018, Mahkamah Majistret mengeluarkan waran tangkap terhadap Jho Low, Jasmine, Casey, bekas pegawai 1MDB, Geh Choh Heng dan sekutu rapat Jho Low, Eric Tan Kim Loong.

Waran tangkap itu dikeluarkan selepas mereka gagal hadir di mahkamah bagi menghadapi tujuh pertuduhan pengubahan wang haram berkaitan 1MDB.


KKM lulus Sinovac untuk PICKids, Paxlovid kepada individu dewasa

Kementerian Kesihatan (KKM) meluluskan penggunaan vaksin “CoronaVac Suspension for Injection Covid-19 Vaccine (Vero Cell), Inactivated” keluaran Sinovac Life Sciences Co Ltd, China dan Pharmaniaga Lifescience Sdn Bhd, Malaysia kepada kanak-kanak berusia lima hingga 11 tahun.

Ketua Pengarah Kesihatan Tan Sri Dr Noor Hisham Abdullah memaklumkan mesyuarat Pihak Berkuasa Kawalan Dadah (PBKD) kali ke-370 hari ini (3 Mac 2022), bersetuju memberikan kelulusan bersyarat bagi penggunaan vaksin itu.

Menurutnya CoronaVac sebelum ini telah diluluskan pendaftaran bersyarat bagi penggunaan dalam kalangan individu berumur 12 tahun dan ke atas.

“Ini merupakan vaksin Covid-19 kedua yang diluluskan untuk penggunaan bagi golongan kanak-kanak.

“Sebelum ini pada 6 Januari 2022 kelulusan telah diberikan kepada vaksin Comirnaty untuk vaksinasi kanak-kanak berusia 5 hingga 11 tahun,” katanya dalam kenyataan hari iniu.

Dr Noor Hisham berkata kelulusan pendaftaran bersyarat itu bagaimanapun, masih memerlukan maklumat kualiti, keselamatan dan keberkesanan produk vaksin tersebut dipantau serta dinilai secara berterusan oleh Bahagian Regulatori Farmasi Negara (NPRA), berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi vaksin tersebut kekal positif,” katanya.

Beliau juga memaklumkan mesyuarat itu turut bersetuju memberikan kelulusan pendaftaran bersyarat kepada produk Paxlovid (PF-07321332 150mg Film-Coated Tablets and Ritonavir 100mg Film-Coated Tablets) untuk rawatan Covid-19 kepada individu dewasa berumur 18 tahun dan ke atas yang tidak memerlukan terapi oksigen serta berisiko tinggi untuk mendapat gejala teruk.

Bagaimanapun, beliau berkata produk Paxlovid keluaran Pfizer Manufacturing Deutschland GmbH, Jerman dan Pfizer Ireland Pharmaceuticals, Ireland itu tidak bertujuan untuk digunakan sebagai pengganti bagi vaksinasi Covid-19 dan tindakan kesihatan awam terutama pematuhan prosedur operasi standard (SOP).

“KKM juga sentiasa komited untuk mempertingkatkan akses rakyat kepada produk vaksin bagi tujuan pencegahan penularan Covid-19 di Malaysia, dengan memastikan ia dinilai dengan sewajarnya berdasarkan aspek kualiti, keselamatan dan keberkesanan,” katanya.


Tiada wakil UMNO dan DAP di Kementerian Kewangan, dedah NST

Kabinet baharu kerajaan Pakatan Harapan (PH)-Barisan Nasional (BN) bakal menyaksikan tiada wakil daripada parti DAP mahu pun UMNO yang akan diberikan portfolio untuk menjaga Kementerian Kewangan.

Menurut laporan portal New Straits Times, Pengerusi DAP Lim Guan Eng dan Ahli Parlimen Titiwangsa Datuk Seri Johari Abdul Ghani yang pada mulanya dikatakan bakal mengisi kekosongan Menteri Kewangan tidak terpilih bagi jawatan penting itu, sebaliknya individu lain yang dilantik.

Untuk rekod, Guan Eng sedang berdepan pendakwaan di mahkamah berhubung kes rasuah terowong bawah tanah Pulau Pinang.

Lebih mengejutkan, NST mendedahkan jawatan Menteri Kewangan dikekalkan kepada Tengku Datuk Seri Zafrul Tengku Abdul Aziz.

Tengku Zafrul sebelum ini menjadi Menteri Kewangan yang berkhidmat di bawah dua Perdana Menteri (PM) iaitu Tan Sri Muhyiddin Yassin serta Datuk Seri Ismail Sabri Yaakob.

Jika laporan ini benar, ia juga mempunyai asas memandangkan PM Ke-10 Datuk Seri Anwar Ibrahim sehingga hari ini masih bergelut dalam memuktamadkan barisan menteri Kabinetnya sejak mengangkat sumpah pada 24 November lalu.

Menurut laporan NST lagi, Johari masih berada dalam Kabinet tetapi memegang portfolio yang lain, sementara Timbalan Presiden PKR Rafizi Ramli juga dipilih bagi portfolio yang lain.

Sumber itu juga mendakwa bekas Speaker Dewan Rakyat Tan Sri Mohamad Ariff Md Yusoff bakal dilantik semula di Dewan Rakyat nanti.


[KEMAS KINI] 60 kematian, kes baharu turun

Jumlah kematian akibat Covid-19 sepanjang 24 jam sehingga 12 tengah hari tadi menunjukkan penurunan seiring dengan kes baharu yang dilaporkan dalam tempoh itu.

Ketua Pengarah Kesihatan Tan Sri Dr Noor Hisham Abdullah berkata 60 kematian direkodkan dalam tempoh itu di seluruh negara menjadikan kumulatif sebanyak 3,968 kes.

Beliau berkata seramai 921 pesakit kini dirawat di unit rawatan rapi dengan 459 daripadanya memerlukan bantuan alat pernafasan.

“Jumlah kes sembuh hari ini adalah seramai 6,588 melebihi kes baharu positif sebanyak 4,949, termasuk enam kes import. Kes aktif kini adalah sebanyak 71,625,” katanya dalam kenyataan hari ini.

Dr Noor Hisham juga berkata 17 kluster baharu turut dikesan menjadikan kumulatif sebanyak 2,494 dengan 774 kluster masih aktif.

Beliau berkata lima kluster tempat kerja yang semuanya membabitkan industri dikesan di Selangor; Johor (empat – tempat kerja); Kelantan (tiga – tempat kerja); Sarawak (dua – komuniti); dan masing-masih satu kluster tempat kerja, komuniti dan kumpulan berisiko tinggi di Kuala Lumpur, Perak serta Negeri Sembilan.

Katanya, semua kluster itu membabitkan 616 kes positif Covid-19 dengan jumlah tertinggi iaitu sebanyak 115 kes dilaporkan di tapak binaan Persiaran Pertahanan di Titiwang, Kuala Lumpur.

Data 14 Jun 2021


Majikan Cina pukul pekerja kerana berpuasa dituduh lagi

Majikan Cina yang memukul dan mengugut dua pengawal peribadinya menggunakan pistol dan rotan kerana berpuasa sekali lagi dihadapkan di Mahkamah Majistret Kuala Lumpur, hari ini.

Chung Chee Yang, 43, didakwa atas empat pertuduhan mencederakan kedua-dua bekas pekerjanya itu.

Dia bagaimanapun mengaku tidak bersalah dan memohon dibicarakan sebaik saja empat pertuduhan terhadapnya dibacakan jurubahasa di hadapan Majistret Muhamad Fared Abdul Latif.

Mengikut pertuduhan pertama hingga keempat, Chee Yang didakwa dengan sengaja mencederakan Ahmad Shamsuri Zailani, 27, dan Mohd Azminizam Zulkepli, 44, di lif serta lobi One KL Kondominium antara jam 8.40 hingga 8.43 malam 13 April lalu.

Tertuduh didakwa mengikut Seksyen 323 Kanun Keseksaan yang memperuntukkan hukuman penjara maksimum setahun atau denda atau kedua-duanya, jika sabit kesalahan.

Terdahulu Timbalan Pendakwa Raya, Nur Ashikin Mokhtar, menawarkan jaminan RM80,000 dengan seorang penjamin terhadap tertuduh kerana kes mendapat perhatian umum, baru-baru ini, dan menyentuh sensitiviti agama serta masyarakat secara keseluruhan.

Mahkamah membenarkan tertuduh diikat jamin RM10,000 dengan seorang penjamin, dan menetapkan 2 Jun depan untuk sebutan semula kes.

Semalam, lelaki itu tidak mengaku salah atas lima pertuduhan jenayah ketika dihadapkan ke Mahkamah Majistret Klang.


Fenomena gila berbelanja beri kesan psikologi

Menyentuh isu gila berbelanja atau istilah biasanya shopaholic, teringat sebuah filem mengenai seorang gadis yang berhadapan dengan penyakit mental ini.

Masakan tidak, watak sebagai seorang gila berbelanja bernama Rebecca ternyata dekat sekali di hati kebanyakan wanita di seluruh dunia yang menjadikan beli-belah sebagai terapi nafsu bergaya paling mujarab.

Menerusi Confessions of a Shopaholic, watak heroin, Rebecca dibelenggu hutang kerana tabiatnya yang gila berbelanja.

Wanita ini juga sanggup menipu demi memenuhi kehendaknya.

Dalam filem tersebut, Rebecca mendapatkan rawatan dengan menghadiri kaunseling kelompok.

Apa yang tersirat di sebalik filem itu, masyarakat tempatan kurang prihatin terhadap kesan penyakit mental tersebut.

Fenomena ini mungkin tidak ketara kerana ramai membeli secara senyap dalam talian. Lebih-lebih lagi banyak platform beli-belah dalam talian yang menawarkan pelbagai promosi dan diskaun.

Selain dibelenggu hutang, shopaholic boleh menyebabkan kita menjadi stres, cemburu dan hubungan suami isteri renggang.

Menurut Pakar Kaunseling dari Fakulti Kepimpinan dan Pengurusan Universiti Sains Islam Malaysia, Profesor Madya, Dr. Haslee Sharil Lim Abdullah, dalam konteks ini, seseorang itu hilang kawalan dan ketagihan berbelanja.

Golongan ini sering berbelanja secara berlebihan dan berterusan sehingga memudaratkan diri mereka dan orang sekeliling. Tidak kira lelaki atau perempuan mereka boleh diserang penyakit mental itu.

Pelbagai alasan kenapa gejala ini berlaku. Pada awalnya, ramai yang menganggap ia satu keseronokan untuk menghilangkan kemurungan diri. Namun, mereka akan terus berbelanja dan berbelanja tanpa menghiraukan akibatnya.

Misalnya, kenapa orang membunuh diri? Mungkin kerana tekanan, kemurungan atau marah. Begitu juga dengan shopaholic yang dengan berpunca masalah dalam diri.

“Ketidakmatangan diri untuk mengawal nafsu dan kemahuan tanpa menyedari akibat daripada tindakan sedemikian mengikut lunas agama. Amat penting untuk membezakan keperluan dan kemahuan,” jelas beliau.

Tambah beliau, ramai yang berbelanja kerana pengaruh rakan-rakan. Misalnya, membeli kerana didorong sikap tunjuk-menunjuk.

Ramai yang sanggup berbelanja lebih daripada kemampuan kerana tidak mahu kurang daripada orang lain.

Berhubung isu ini, faktor persekitaran turut menyumbangkan kepada gejala ini. Selain pesta membeli-belah dan karnival jualan murah, ramai yang mengambil kesempatan penggunaan kad kredit.

Sehubungan itu, masyarakat tidak menyedari kesan yang dihadapi akibat shopaholic.

Seperti yang berlaku dalam filem, Confessions of a Shopaholic, tabiat ini menyebabkan bebanan hutang yang melampau.

Apabila tekanan datang kemudian, ia secara tidak langsung menyebabkan penyakit mental yang lain seperti murung, menipu dan rasa tidak tenteram.

Masalah ini juga akan menyebabkan hubungan keluarga keruh. Kebiasaannya, masalah itu berpunca daripada kedudukan kewangan yang dihadapi khususnya mereka yang sudah berkahwin. Seperti kes Rebecca, dia akhirnya sanggup menipu orang lain dan mengetepikan kawan baik sendiri. Hubungannya dengan orang sekeliling akhirnya tidak baik.

“Lunas agama telah menyatakan dengan jelas tentang gila berbelanja hingga berlaku pembaziran. Apatah lagi, jika berbelanja tidak mengikut keutamaan sehingga tiada simpanan. Ini akan mengakibatkan stres jika perbelanjaan pendidikan anak-anak pun tidak dapat disediakan,” ujar beliau.

Bagi mengatasi masalah ini, Dr. Haslee menasihatkan orang ramai mengubah tingkah laku.

Kebanyakan pesakit mental tidak tahu bahawa penyelesaian bermula daripada diri sendiri.

“Isu ini ada kaitan dengan pengurusan kendiri, disiplin kendiri, kawalan kendiri dan kematangan psikologi. Individu terbabit perlu disedarkan bahawa mereka masih belum matang sebab hilang kawalan berbelanja mengikut hawa nafsu. Agama kita sangat indah dan mengajar kita membentuk jati diri yang matang, mengerjakan apa yang disuruh dan menjauhi apa yang dilarang menggunakan akal fikiran sendiri tanpa paksaan atau pemantauan mana-mana pihak,” jelas beliau.


Sampul surat berisi wang tunai untuk Zahid dihantar lewat malam: Saksi

Sampul surat berwarna coklat yang mengandungi bayaran tunai daripada Ultra Kirana Sdn Bhd (UKSB) berjumlah beberapa ratus ribu dolar Singapura telah dihantar sendiri ke kediaman Datuk Seri Ahmad Zahid Hamidi pada lewat malam setiap bulan untuk tujuan sumbangan politik, kata seorang saksi utama kepada Mahkamah Tinggi Shah Alam, hari ini.

Bekas Pengarah UKSB Harry Lee Vui Khiun, yang juga saksi ke-15 pendakwaan, memberi keterangan sedemikian ketika perbicaraan rasuah Sistem Visa Asing (VLN) bekas Menteri Dalam Negeri itu.

Mengikut fakta kes, UKSB telah memeterai beberapa perjanjian dengan Kerajaan Malaysia dan Kementerian Dalam Negeri (KDN) untuk perkhidmatan kemudahan visa dengan mengendalikan beberapa Pusat Sehenti (OSC) di Republik Rakyat China mulai 2012 dan seterusnya.

Lee kemudian menerangkan secara terperinci bagaimana pembayaran tunai bulanan dihantar sama ada di kediaman peribadi Zahid di Country Heights, Kajang atau kediaman rasminya di Seri Satria, Putrajaya antara 2014 dan 2018.

Pertama, Lee berkata penghantaran hanya akan dilakukan secara eksklusif oleh seorang dan wang itu akan dimasukkan ke dalam sampul surat tanpa kehadiran mana-mana pelawat sebelum diletakkan di atas meja.

“Tarikh penghantaran wang itu tidak ditetapkan. Penghantaran akan dilakukan mengikut keselesaan Datuk Seri Zahid kerana kami difahamkan beliau seorang yang sibuk.

“Justeru, penghantaran boleh dilakukan pada mana-mana tarikh seperti yang diputuskan Datuk Seri Zahid.

“Penyerahan wang akan dilakukan di kediamannya pada waktu malam, biasanya selepas jam 10 malam, dan kami akan memastikan tiada pengunjung lain di rumahnya sebelum masuk,” katanya memetik laporan MalayMail.

Selepas perbualan pendek dengan Zahid, Lee berkata dia biasanya akan berdalih dan meninggalkan bilik itu.

Ditanya oleh Timbalan Pendakwa Raya (DPP) Datuk Raja Rozela Raja Toran berapa kali dia secara peribadi membuat penghantaran, Lee menganggarkan dia membuat sekitar 40 penghantaran dalam tempoh empat tahun.

Mengenai mengapa sampul surat itu dibiarkan di atas meja dan tidak diberikan kepada Zahid dengan tangan, Lee berkata ini adalah kebiasaan yang diamalkan sejak hari pertama lagi di mana dia akan meletakkan sampul surat itu di atas meja dan menunggu Zahid masuk ke bilik.

Zahid tidak pernah mempersoalkan sumbangan atau meminta dipulangkan.

Dalam kenyataan saksinya, Lee memberi keterangan bahawa UKSB tidak akan pernah memberi Zahid wang jika tidak memintanya.

Dalam keterangan sebelah pagi, Lee berkata syarikatnya menghantar wang tunai setiap bulan dalam Dolar Singapura kepada Zahid dari 2014 hingga 2018, berhubung kontrak VLN itu.

Selain sumbangan bulanan, Lee juga mendedahkan bahawa UKSB dari semasa ke semasa turut menaja perjalanan Zahid ke luar negara, sambutan hari lahir isterinya dan juga sambutan Hari Raya.

“Walaupun benar Datuk Seri Zahid tidak meminta kami memberikan wang secara jelas, beliau tidak pernah menyoal kami tentang wang yang kami berikan dan tidak sekali pun beliau meminta kami mengambil semula wang itu,” kata Lee.

Diminta menjelaskan mengapa sumbangan sedemikian dibuat pada mulanya, Lee berkata ia adalah atas pemahamannya bahawa jika dia boleh menyumbang kepada dana politik Zahid dan mengekalkan hubungan baik dengan kerajaan, kontrak sedia ada UKSB dalam menguruskan VLN akan dikekalkan.

Lee berkata memandangkan terdapat beberapa pesaing yang akan datang yang menunjukkan minat dalam menguruskan kontrak VLN, beliau berharap kerajaan akan mengekalkan status quo perjanjian kontrak sedia ada dengan UKSB.

“Walaupun pembayaran dana itu dikatakan sebagai sumbangan politik, UKSB tidak pernah membuat sebarang bayaran ke dalam akaun UMNO dan kami tidak mengeluarkan resit atau sebarang pengakuan untuk pembayaran tersebut.

“Saya menyerahkan wang itu kepada Datuk Seri Zahid secara peribadi dan bukan melalui mana-mana wakil,” katanya.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, euro 15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Dia didakwa melakukan semua kesalahan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan didengar di hadapan Hakim Datuk Mohd Yazid Mustafa.


Bekas Presiden Maldives Mohamed Nasheed cedera dalam letupan

Bekas Presiden dan Speaker Parlimen Maldives Mohamed Nasheed tercedera dalam letupan bom berhampiran keretanya, lapor media tempatan pada Khamis.

“Berikutan letupan di Neeloafaru Magu di Male, Ketua Speaker Parlimen Mohamed Nasheed mengalami kecederaan dan kini menerima rawatan di Hospital ADK,” kata Polis Maldives dalam satu kenyataan di Twitter.

Menurut kenyataan itu lagi, pihak polis ketika ini sedang berada di tempat kejadian bagi menjalankan siasatan dan menasihati orang ramai untuk tidak pergi ke kawasan itu buat sementara waktu ini.

Nasheed merupakan seorang ahli politikdan pengasas Parti Demokratik Maldives, yang berkhidmat selaku Presiden keempat Maldives mulai tahun 2008 hingga 2012.

Beliau mengalahkan Maumoon Abdul Gayoom yang sekian lama menjadi Presiden dalam pusingan kedua pilihan raya Oktober 2008, lalu mengangkat sumpah selaku Presiden pada 11 November 2008.

Beliau meletak jawatan pada 7 Februari 2012 ekoran tunjuk perasaan orang awam yang berlarutan. Beliau kemudian mendakwa kejadian itu satu rampasan kuasa, menyebut dengan jelas dia dipaksa meletakkan jawatan “selepas diacukan senapang” oleh pegawai polis dan tentera.


Paras air 30 sungai waspada hingga bahaya, dua kampung banjir

Paras air di dua sungai di Kedah dan Perlis merekodkan bacaan melebihi paras bahaya akibat hujan lebat menyebabkan beberapa kawasan rendah mengalami banjir kilat.

Di Kedah, Sungai Anak Bukit di Taman Aman, Kota Setar, Kedah yang mencecah 2.80 meter )m) kini melebihi paras bahaya menyebabkan 18 rumah di dua kampung di daerah itu, terjejas akibat banjir. Paras air normal ialah 1.50m.

Pegawai Pertahanan Awam Daerah Kota Setar Kapten (PA) Norlizawati Ismail berkata banjir membabitkan Kampung Alor Gunong dan Kampung Alor Pear yang terletak berhampiran sungai.

Beliau berkata, setakat ini, tiga rumah di Kampung Alor Gunong membabitkan 14 penduduk sudah dimasuki air, manakala 15 rumah di Kampung Alor Pear yang membabitkan 60 penduduk turut ditimpa masalah sama.

“Bagaimanapun tiada penduduk dipindahkan ketika ini dan tiada pusat pemindahan sementara (PPS) dibuka.

“Namun anggota Angkatan Pertahanan Awam (APM) Kota Setar masih menjalankan pemantauan di sekitar dua kampung berkenaan untuk memastikan paras air terkini, selain keselamatan penduduk dalam keadaan baik. Pemantauan dilakukan bermula jam 9 pagi hingga 10.30 pagi tadi,” katanya.

Norlizawati berkata, paras air di lokasi pemantauan menunjukkan peningkatan namun keadaan cuaca dalam keadaan baik dan anggotanya kini dalam keadaan bersiap sedia menghadapi kemungkinan berlaku banjir.

Sementara itu, berdasarkan laman sesawang Public Infobanjir Jabatan Pengairan dan Saliran (JPS) menunjukkan paras air di 30 sungai di tujuh negeri mencatat paras melebihi tahap waspada, amaran dan bahaya.

Berikut adalah paras air yang direkodkan sehingga jam 12.30 tengah hari ini (28 Oktober 2022):

Johor (sembilan sungai)

Tahap Amaran:

Tahap Waspada:

Melaka (tujuh sungai)

Tahap Amaran:

Tahap Waspada:

Kedah (lima sungai)

Tahap Bahaya:

Tahap Waspada:

Sarawak (empat sungai)

Tahap Amaran:

Tahap Waspada:

Selangor (dua sungai)

Tahap Amaran:

Tahap Waspada:

Pahang (dua sungai)

Tahap Amaran:

Perlis (satu sungai)

Tahap Bahaya:


Briged Al-Qassam guna dron serang ibu negara Israel

Sayap tentera Pergerakan Perjuangan Islam Palestin (Hamas) – Briged Izuddin Al-Qassam (Al-Qassam) – buat pertama kali menggunakan dron untuk menyerang askar rejim Israel di utara Semenanjung Gaza, hari ini.

Dalam serangan itu seorang askar rejim Zionis berkenaan parah apabila dron menjatuhkan bom ke atas konvoi mereka di Ashkalan, wilayah Israel yang tidak jauh dari sempadan Semenanjung Gaza, lapor laman web Israel0404.

Ini adalah kali pertama pejuang Hamas menggunakan dron ketika ketegangan memuncak berbalas serangan antara Briged Al-Qassam dan rejim Israel.

Serangan menggunakan dron itu seiring dengan ratusan roket yang dilancarkan dari Semenanjung Gaza oleh Briged Al-Qassam dan Jihad Islam ke wilayah Askalan dan Asdood.

Menara Hanadi setinggi 12 tingkat di Semenanjung Gaza musnah dibom pesawat tempur rejim Israel. – Gambar Anadolu

Terdahulu, Briged Al-Qassam dan Saraya Al Quds menyerang beberapa bandar utama Israel, termasuk ibu negara Tel Aviv setelah rejim Zionis terus menyerang penempatan awam di Semenanjung Gaza.

Media Israel melaporkan beberapa kawasan bandar dihuni pendatang haram Yahudi rosak teruk akibat bedilan roket pejuang Hamas.

Bagaimanapun, rejim Israel tidak melaporkan kemalangan jiwa akibat serangan itu.

Sementara itu, agensi berita Turki, Anadolu melaporkan jet tempur rejim Israel memusnahkan sebuah apartment 12 tingkat di kejiranan al-Rimal, Semenanjung Gaza, hari ini.

Jet rejim Israel menggugurkan bom menyebabkan Menara Hanadi musnah sama sekali, kata kakitangan perubatan Gaza tanpa mengulas mengenai kemalangan jiwa.

Askar rejim dilapor mengarahkan semua penduduk menara berkenaan keluar sebelum serangan dilakukan. – Agensi

Pejuang Briged Al-Qassam menggunakan dron untuk menggugurkan bom ke atas sasaran di wilayah diduduki secara haram oleh Israel di Tel Aviv. – Gambar Twitter


Hannah Yeoh akal cetek, kata Ketua Penerangan PN Wilayah

Ahli Parlimen Segambut daripada DAP Hannah Yeoh yang mengkritik Datuk Seri Rina Harun susulan klip video bersama pelakon dan usahawan terkenal Datuk Rosyam Nor, disifatkan mempunyai akal pemikiran yang cetek.

Ketua Penerangan Perikatan Nasional (PN) Wilayah Persekutuan, Mahathir Mohd Rais berkata Menteri Pembangunan Wanita, Keluarga dan Masyarakat itu hanya mempromosikan program kementeriannya di dalam sebuah video.

“Seorang manusia yang jelas akal fikirannya dapat menginterpretasikan video tersebut adalah bertujuan mempromosikan program dan bukan memperlekehkan wanita seperti yang dicanang Hannah Yeoh yang cetek pemikiran.

“KPWKM di bawah kepimpinan Datuk Seri Rina Mohd Harun merupakan antara kementerian yang konsisten dalam memperjuangkan hak-hak wanita tanpa mengira kaum, agama dan bangsa,” katanya mengulas gesaan Hannah supaya Rina meletak jawatan susulan klip video itu.

Menurutnya antara kejayaan yang pastinya meninggalkan kesan dihati rakyat adalah program Wanita Bangkit anjuran KPWKM yang diformulakan untuk membantu ekonomi wanita Malaysia pasca Covid-19, di mana ia telah memberi manfaat kepada hampir 55,000 individu berkelayakan.

Bagaimanapun, Mahathir berkata hal itu tidak terjadi ketika Hannah Yeoh menjadi timbalan menteri di KPWKM, sebaliknya sekadar menumpang populariti Datuk Seri Wan Azizah Wan Ismail yang menerajui kementerian berkenaan ketika kerajaan Pakatan Harapan (PH).

“Hannah Yeoh mengatakan dia sedih melihat agensi, pegawai kerajaan dan kumpulan sasar KPWKM seolah-olah dipergunakan.

“Tetapi kenapa tidak bersama-sama untuk membantu kementerian demi kepentingan rakyat,” kata Mahathir dalam kenyataan hari ini.

Katanya, Hannah Yeoh harus sedar, apabila memegang jawatan timbalan menteri KPWKM, tidak ada sebarang kejayaan yang ada atau boleh dibanggakan dari dirinya ataupun Wan Azizah.

Semalam, Hannah menggesa Rina digugurkan daripada jemaah menteri kerana telah menjatuhkan imej portfolio disandangnya yang mengaitkan wanita “bangun lambat”, dalam video terbaharu dimuat naik di akaun media sosialnya.

Turut mengkritik Ketua Srikandi Bersatu itu ialah Ahli Parlimen Pengerang daripada UMNO Datuk Seri Azalina Othman Said.

Terdahulu, tular video memaparkan Rina bersama pegawai KPWKM berada di belakang Rosyam yang didakwa mempersendakan golongan wanita dengan menggunakan ayat kurang sopan seperti “suka bangun lambat”, “wanita semua lambat”, “aku nak belasah kepala korang” .

Bagaimanapun, hari ini Rosyam menjelaskan beliau tidak bermaksud untuk merendah-rendahkan martabat wanita, sebaliknya ungkapan beliau adalah untuk memberi semangat.

“Perkataan bangun lambat itu adalah metafora yang saya gunakan untuk golongan usahawan dan bukannya merujuk kepada para wanita yang lambat bangun tidur,” jelas Rosyam.


Kes Ebit Lew: Saksi beritahu polis rampas telefon Firdaus Wong

Saksi keenam pendakwaan dalam perbicaraan gangguan seksual pendakwah bebas, Ebit Lew memberitahu Mahkamah Majistret Tenom, Sabah, bahawa telefon bimbit Firdaus Wong, juga seorang pendakwah bebas, telah dirampas oleh polis.

Ketua Unit Siasatan Bahagian Siasatan Seksual, Wanita dan Kanak-Kanak (D11) Jabatan Siasatan Jenayah Bukit Aman, Superintendan Hirdawaty Isa berkata beliau menerima arahan daripada pegawai penyiasat Superintendan Noor Asyikin Shamsuri untuk merampas telefon bimbit Firdaus Wong pada jam 2 petang pada 28 September 2021.

“Saya dimaklumkan dia (Firdaus Wong) akan datang ke pejabat D11, Bukit Aman, pada hari tersebut. Sebaik tiba di pejabat D11 sekitar jam 7.05 malam, saya mengarahkan Firdaus Wong menyerahkan telefon bimbitnya.

“Saya kemudian mengeluarkan borang pemeriksaan kepada Firdaus Wong,” katanya ketika menjawab soalan Timbalan Pendakwa Raya Zahida Zakaria semasa pemeriksaan, hari ini (7 Februari 2023).

Hirdawaty berkata, telefon bimbit yang dirampas adalah iPhone XS Max berwarna putih dengan kad sim Digi.

Perbicaraan kes gangguan seksual melibatkan Lew diteruskan di Mahkamah Majistret Tenom sehingga 10 Februari depan.

Ebit Lew, 37, atau nama sebenarnya, Ebit Irawan Ibrahim, tiba di mahkamah pada jam 9.10 pagi hari ini dengan menaiki Toyota Land Cruiser berwarna hitam.

Semasa prosiding pada 21 Disember tahun lalu, Firdaus Wong memberitahu mahkamah bahawa dia tidak tahu sama ada pengadu dalam kes itu, yang identitinya tidak didedahkan, telah menghantar gambar lucah kepada Ebit Lew.

“(Pengadu) tidak pernah beritahu saya. Malah saya tidak tanya pun (pengadu). Ini kali pertama saya melihat gambar itu.

“Saya juga tidak dapat mengesahkan sama ada gambar lucah itu adalah gambar payu dara pengadu atau orang lain,” kata Firdaus ketika menjawab soalan Zahida pada sesi pemeriksaan semula kes itu.

Sementara itu, Majistret Nur Asyrat Zolhani tidak membenarkan permohonan pendakwaan bagi mengambil keterangan secara tertutup menggunakan kamera, dalam perbicaraan itu.

Dalam keputusannya, beliau memaklumkan mahkamah berpendapat tiada sebab untuk mahkamah mendengar perbicaraan menerusi kamera seperti di bawah Seksyen 101 Akta Mahkamah Rendah 1948.

Menerusi keputusan itu, mahkamah tidak membenarkan keterangan dua saksi iaitu pengadu, yang identitinya tidak didedahkan dan Pegawai Analisis Forensik, Inspektor Yip Chang Ching, diambil melalui kamera.

“Kes ini melibatkan jenayah seksual dan bukti dijangka boleh bersifat bahan lucah,” katanya.

Terdahulu, Timbalan Pendakwa Raya, Zahida Zakaria, memohon kebenaran mahkamah untuk mengambil keterangan saksi menggunakan kamera.

Sementara itu, mahkamah turut mengingatkan orang awam supaya tidak mengambil sebarang gambar atau video sepanjang prosiding terbabit berlangsung.

Ebit Lew berhadapan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi Whatsapp, yang didakwa berlaku di daerah Tenom, di antara Mac hingga Jun 2021.

Dia dituduh melakukan perbuatan itu mengikut Seksyen 509 Kanun Keseksaan, yang membawa hukuman penjara sehingga lima tahun atau denda atau kedua-duanya, jika sabit kesalahan.


Rayuan Peguam Diraja UK wakili Najib dalam kes SRC ditolak mahkamah

Mahkamah Persekutuan hari ini menolak rayuan Peguam Diraja dari United Kingdom, Jonathan Laidlaw untuk diterima masuk sebagai peguambela dan peguamcara bagi mewakili Datuk Seri Najib Tun Razak dalam kes jenayah SRC International Sdn Bhd (SRC).

Hakim Datuk Zabariah Mohd Yusof yang mengetuai panel tiga hakim, dalam keputusan sebulat suara membenarkan permohonan empat responden untuk menolak rayuan Laidlaw untuk mewakili bekas perdana menteri itu, menurut laporan Bernama.

Hakim memutuskan rayuan Laidlaw untuk mewakili Najib dalam kes SRC adalah bersifat akademik, berikutan Mahkamah Persekutuan pada Ogos tahun lepas serta Mac tahun ini telah mengekalkan sabitan serta hukuman penjara 12 tahun dan denda RM210 juta ke atas Najib.

Empat responden itu ialah Jabatan Peguam Negara (AGC), Badan Peguam, Jawatankuasa Badan Peguam Kuala Lumpur dan pihak pendakwaan.

Keputusan itu disampaikan secara dalam talian menerusi Zoom.

Beliau yang bersidang bersama-sama Datuk Nordin Hassan dan Datuk Abu Bakar Jais berpuas hati bahawa permohonan Jonathan untuk diterima masuk dan bertindak mewakili bekas Perdana Menteri dalam prosiding jenayah, kini akademik.

Ketika menyampaikan keputusannya, Hakim Zabariah berkata, ini kerana rayuan dan semakan kes SRC melibatkan Najib di peringkat mahkamah tertinggi, sudah tiba ke penghujungnya.

“Tujuan permohonan adalah agar beliau diterima masuk mewakili Datuk Seri Najib, namun demikian prosiding jenayah terhadapnya sudah selesai sepenuhnya, maka notis rayuan ini dibatalkan,” jelas hakim berkenaan.

Terdahulu, Peguam Kanan Persekutuan Shamsul Bolhassan yang mewakili AGC memohon rayuan itu dibatalkan atas alasan ia kini akademik.

Ia turut disokong oleh peguam Datuk Bastian Vendargon mewakili Badan Peguam Malaysia dan Datuk Dr. Gurdial Singh Nijar mewakili Jawatankuasa Badan Peguam Kuala Lumpur.

Bastian berhujah bahawa permohonan Jonathan untuk diterima masuk bagi mewakili Najib merupakan penyalahgunaan proses mahkamah kerana rayuan bekas Perdana Menteri telah selesai pada semua peringkat.

Terdahulu, mahkamah mengekalkan Hakim Nordin dan Hakim Abu Bakar menganggotai panel berkenaan selepas menolak permohonan peguam Tan Sri Dr. Muhammad Shafee Abdullah untuk menggugurkan kedua-duanya.

Pada 21 Julai 2022, Hakim Datuk Ahmad Kamal Md. Shahid menolak permohonan Jonathan untuk diterima masuk sebagai peguambela dan peguamcara di Mahkamah Tinggi Malaya selepas mendapati tidak ada keperluan untuk membawa masuk peguam itu bagi mewakili Najib dalam rayuan akhir berkenaan.

Muhammad Shafee yang mengikrarkan afidavit bagi menyokong permohonan berkenaan, mengemukakan alasan Jonathan mempunyai kelayakan dan kepakaran yang tidak boleh didapati dalam kalangan peguambela dan peguamcara di negara ini.

Ia adalah kerana rayuan terakhir kes SRC International membabitkan isu yang serius, kompleks dan pertama dibangkitkan di mahkamah.

Pada 2020, Mahkamah Tinggi menjatuhkan hukuman penjara 12 tahun dan denda RM210 juta terhadap Najib. Rayuan terhadap sabitan dan hukuman beliau telah ditolak Mahkamah Rayuan pada 2021.

Najib, 70, kini menjalani hukuman penjara di Penjara Kajang selepas Mahkamah Persekutuan mengekalkan keputusan hukuman dan denda terhadapnya pada 23 Ogos 2022.

Pada 31 Mac lalu, Mahkamah Persekutuan dalam keputusan majoriti 4-1 menolak permohonan Najib untuk menyemak sabitan dan hukuman berkenaan.


Zakat dalam talian dijangka RM30 juta: Maybank

Sebanyak RM30 juta zakat dalam talian dijangka akan berjaya dikutip pada Ramadan ini, menurut Malayan Banking Bhd (Maybank).

Maybank berkata jumlah tersebut melibatkan sasaran kira-kira 200,000 transaksi melalui aplikasi MAE dan laman sesawang Maybank2u yang sudah ditingkatkan ciri-ciri zakat dalam talian baru-baru ini.

“Pelanggan Maybank boleh membuat pembayaran zakat kepada semua pusat zakat negeri di Malaysia.

“Buat masa ini 11 pusat zakat boleh menerima pembayaran dalam talian untuk zakat fitrah, iaitu Kedah, Kelantan, Pulau Pinang, Melaka, Perak, Perlis, Sabah, Sarawak, Selangor, Terengganu dan Wilayah Persekutuan,” katanya satu kenyataan hari ini.

Ketua Perkhidmatan Kewangan Komuniti, Maybank Malaysia, Datuk Hamirullah Boorhan berkata menerusi pembayaran zakat secara dalam talian, pelanggan dapat menunaikan kewajiban agama membayar zakat fitrah dengan mudah dan selamat, terutama dalam persekitaran semasa dengan Perintah Kawalan Pergerakan masih dikuatkuasakan di beberapa tempat di dalam negara.

Beliau berkata susulan peningkatan dengan ciri baharu, nilai zakat fitrah yang perlu dijelaskan telah dikira secara automatik apabila pelanggan memilih pusat zakat, jenis beras yang dimakan serta jumlah ahli keluarga.

“Pelanggan tidak perlu mencari harga beras yang dikenakan setiap pusat zakat negeri kerana ia telah tersedia melalui aplikasi ini.

“Mereka juga tidak perlu mengisi butir-butir peribadi kerana proses ini telah dibuat secara automatik. Akad zakat juga turut dipaparkan pada halaman pengesahan pembayaran, menjadikan sistem zakat dalam talian kami yang paling lengkap di negara ini pada masa ini,” katanya.

Selain bayaran zakat dalam talian, Maybank juga menawarkan perkhidmatan eDuit Raya melalui aplikasi MAE untuk membolehkan pelanggan meneruskan tradisi pemberian duit raya dan sentiasa selamat.

Hamirullah berkata pihaknya menjangkakan transaksi eDuit Raya tahun ini meningkat 30 peratus dan mengunjurkan 1.5 juta transaksi eDuit Raya bernilai sehingga RM115 juta dihantar oleh pelanggan Maybank.

“Susulan penambahan ucapan e-Raya yang menarik dan permainan MAE-ga Raya, kami berharap dapat memberi kegembiraan kepada keluarga yang menyambut secara berjauhan dan memeriahkan lagi perayaan mereka,” katanya.

Layari www.maybank2u.com.my/mae. untuk mendapatkan maklumat lanjut mengenai aplikasi dalam talian bayaran zakat, eDuit Raya serta kempen MAE-ga Boleh Raya.


Muhyiddin ingatkan Kabinet baharu mengenai amanah, kejujuran

Bekas Perdana Menteri Tan Sri Muhyiddin Yassin mengingatkan Jemaah Menteri yang baharu dilantik supaya melaksanakan tugas dengan amanah, jujur, ikhlas dan berintegriti selaras prinsip Rukun Negara dan Perlembagaan Persekutuan.

Beliau juga mengingatkan Jemaah Menteri adalah badan tertinggi yang memutuskan dasar-dasar kerajaan untuk dilaksanakan di setiap peringkat.

“Sesungguhnya pelantikan ini adalah suatu amanah berat yang mesti dipikul dengan penuh jujur, ikhlas dan berintegriti selaras dengan prinsip Rukun Negara dan peruntukan dalam Perlembagaan Persekutuan.

“Sebagai badan yang menjalankan fungsi Eksekutif Persekutuan, Jemaah Menteri adalah badan tertinggi yang memutuskan dasar-dasar kerajaan untuk dilaksanakan di setiap peringkat kerajaan.

“Maka, fungsi ini mestilah dilaksanakan dengan penuh wibawa demi kepentingan rakyat dan negara,” katanya dalam kenyataan selepas semua menteri dan timbalan menteri mengangkat sumpah jawatan di hadapan Yang di-Pertuan Agong di Istana Negara, hari ini.

Sambil berterima kasih kepada Perdana Menteri Datuk Seri Ismail Sabri Yaakob kerana melantik menteri dan timbalan menteri daripada parti komponen Perikatan Nasional (PN), Muhyiddin yang juga Pengerusi PN berharap Kabinet baharu memberi tumpuan dalam usaha memulihkan negara daripada Covid-19, membantu rakyat dan memacu pertumbuhan ekonomi.

Katanya program vaksinasi yang menunjukkan pencapaian menggalakkan dengan lebih 62 peratus populasi dewasa setakat ini telah menerima dua dos suntikan lengkap vaksin, mesti dipastikan lancar dan mencapai sasaran.

“Begitu juga dengan pembukaan sektor-sektor ekonomi mengikut fasa-fasa dalam Pelan Pemulihan Negara (PPN) mesti dilaksanakan dengan teratur tanpa menjejaskan sasaran pemulihan negara daripada wabak Covid-19.

“Program-program bantuan prihatin rakyat juga mesti diteruskan untuk membantu golongan yang memerlukan dalam fasa pemulihan negara,” katanya.


Lebih 71.23 juta dos vaksin Covid-19 telah diberikan sehingga semalam

Jumlah pemberian vaksin Covid-19 kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam (29 Jun), terus meningkat.

Data terkini Kementerian Kesihatan (KKM) menunjukkan, setakat ini sejumlah 71,237,928 dos vaksin Covid-19 telah diberikan dalam tempoh itu kepada populasi Malaysia berusia lima tahun dan ke atas.

Daripada jumlah itu, 85.8 peratus populasi menerima suntikan dos pertama, sementara 83.5 peratus menerima dos kedua.

Data laman sesawang CovidNOW KKM juga menunjukkan 3,092,720 dos vaksin telah diberikan kepada kanak-kanak lima hingga di bawah 12 tahun menerusi PICKids yang dilancarkan pada 3 Februari lalu hingga semalam.

Ianya membabitkan 1,746,253 atau 49.2 peratus kanak-kanak yang menerima dos pertama, dan 1,346,467 atau 37.9 peratus lagi melengkapkan suntikan dos kedua.

Bagi PICK Remaja pula, sejak September tahun lalu hingga semalam sebanyak 5,904,770 dos vaksin telah diberikan, dengan 2,996,521 atau 96.3 peratus menerima dos pertama, dan 2,908,249 atau 93.5 peratus lagi menerima dua dos.

Sementara itu, lebih 62.24 juta dos vaksin Covid-19 telah diberikan kepada individu dewasa, dengan 68.6 peratus atau 16,141,982 individu telah menerima dos penggalak.

Selain itu, seramai 23,295,468 atau 99.0 peratus lagi menerima sekurang-kurangnya satu dos, manakala 23,017,994 atau 97.8 peratus lagi melengkapkan suntikan dos kedua masing-masing.


Menjawab sumpah Najib dengan bukti saksi yang didedahkan di mahkamah

Datuk Seri Najib Razak tidak memilih menggunakan jalan perundangan terbaik di mahkamah untuk membuktikan dirinya tidak bersalah dalam sabitan penyelewengan dana SRC International Sdn Bhd tetapi sebaliknya memilih jalan untuk bersumpah di Masjid Kampung Baru semalam.

Walaupun peluang diberikan untuk membela diri pada minggu lalu untuk barisan peguam bela Najib berhujah bagi membela kesalahan jenayah dilakukannya, namun peluang tersebut tidak digunakan untuk peguam Najib berhujah bagi mempertahankan anak guamnya itu.

Sebaliknya, drama tarik diri dan pecat memecat peguam tercetus. Tidak ada satu hujah daripada peguam bekas Perdana Menteri itu dibuat untuk mempertahankan bos mereka itu, walhal diketahui ia adalah peluang terakhir dimiliki Najib untuk melepaskan diri daripada pertuduhan kes jenayah dihadapinya.

Najib memilih jalan untuk mengangkat sumpah untuk membuktikan dirinya tidak bersalah, bagaimanapun fakta dan bukti yang dikemukakan di mahkamah sudah cukup untuk mempersoalkan kerelevanan sumpah tersebut.

Mengapa tidak pula Najib menjawab setiap perkara diucapkan dalam sumpahnya di mahkamah, malah tidak berani pula menyangkal bukti yang ditunjukkan di depan hakim.

Najib semasa sumpahnya semalam dipetik berkata:

“Aku, Mohd Najib bin Abdul Razak setelah berjuang untuk mendapat keadilan ke atas diri di dunia ini, dengan ini aku melafazkan ucapan mubahalah ku,” kata Najib di Masjid Kampung Baru, di Kuala Lumpur.

“…Aku tidak pernah pada bila-bila masa mengetahui secara khusus atau sebaliknya bahawa dana RM42 juta datangnya dari syarikat SRC secara langsung atau tidak langsung.

“…Aku tidak pernah menerbitkan atau bersetuju mewujudkan syarikat SRC untuk tujuan merangkul apa-apa dana SRC bagi tujuan kegunaan peribadi ku atau tujuan kegunaan keluarga ku.

“…Aku tidak pernah mengarahkan mana-mana anggota pengarah atau mana-mana pegawai SRC untuk menyelewengkan apa-apa dana syarikat SRC ke dalam akaun bank aku untuk apa-apa tujuan pun,” kata Najib lagi ketika melafazkan sumpahnya.

Najib berkata tidak mengetahui wang RM42 juta tersebut masuk ke dalam akaunnya, bagaimanapun ia berbeza dengan bukti yang dibentang pihak pendakwaan berhubung afidavit Najib sendiri yang mengakui wang SRC International masuk dalam akaunnya sendiri.

Adakah Najib terlupa berhubung afidavit dalam samannya terhadap bekas Presiden MCA, Tun Dr Ling Liong Sik pada 2015? Atau Najib merasakan rakyat mudah diperbodohkan oleh pembohongan demi pembohongan?

Kemudiaan, mengapa Najib tidak menjawab pendedahan saksi bekas Ketua Pegawai Eksekutif Kumpulan Wang Amanah Pekerja (KWAP), Datuk Azian Mohd Noh yang memberitahu di mahkamah RM4 billion dipinjamkan atas arahan Najib dan Rm2billion ke SRC.

Peguam Najib tak pula membalas apabila bekas CEO Kumpulan Wang Amanah Pekerja (KWAP) dalam kandang saksi menyatakan RM4 billion dipinjamkan atas arahan Najib kepada SRC International.

Kemudiaan, peguam Najib juga tidak menyangkal berhubung pendedahan bekas Setiausaha Perbendaharaan Negara Tan Sri Wan Abdul Aziz Wan Abdullah yang memberitahu Najib meminta supaya mempercepat pinjaman KWAP kepada SRC International.

Semua kenyataan sumpah tersebut sudah dijawab dalam prosiding perbicaraan yang berlangsung sejak di Mahkamah Tinggi dan Rayuan, jadi apakah yang cuba Najib buktikan dengan sumpahnya di masjid semalam?

Perkara yang Najib kena jawab dan rakyat masih tertunggu-tunggu untuk mendengar jawapannya, bagaimana Najib kata tidak tahu kewujudan wang tersebut tapi boleh membelanjakan wang dalam akaun tersebut sesuka hatinya?

Agak melucukan kenyataan Najib apabila berkata tidak tahu wang tersebut masuk ke akaunnya tetapi beliau tahu pula cara untuk menggunakan dan membelanjakannya.

Hati-hati Najib, jangan kelak di makan sumpah sendiri.


China lancar 11 peluru berpandu bantah lawatan Pelosi ke Taiwan

Amerika Syarikat (AS) mendakwa pelancaran 11 peluru berpandu balistik oleh China di sekitar Taiwan adalah tindak balas berlebihan terhadap lawatan Speaker Dewan Rakyat AS Nancy Pelosi ke pulau itu.

Tetapi jurucakap White House John Kirby berkata armada kapal pengangkut pesawat AS, yang belayar ke timur Taiwan, akan kekal di rantau itu untuk memantau keadaan selepas China menjalankan latihan ketenteraan menggunakan peluru hidup.

“China telah memilih untuk bertindak keterlaluan dan menggunakan lawatan Pelosi sebagai alasan untuk meningkatkan aktiviti ketenteraan provokatif di dalam dan sekitar Selat Taiwan,” kata Kirby.

Kirby menggelar tindakan China sebagai sebahagian daripada “krisis pengeluaran” tetapi juga berkata bahawa Beijing cuba mengubah imbangan kuasa serantau.

“China sebenarnya cuba menetapkan status quo baharu, untuk mencapai norma baharu di mana mereka fikir mereka boleh mengekalkan keadaan,” kata Kirby.

“Kami tidak akan menerima status quo baharu. Suhunya agak tinggi,” kata Kirby.

“Ketegangan boleh reda dengan mudah dengan hanya meminta China menghentikan latihan ketenteraan yang sangat agresif dan peluru berpandu terbang di dalam dan sekitar Selat Taiwan.”

Kirby mengesahkan laporan bahawa Pentagon telah menangguhkan pelancaran ujian berjadual peluru berpandu balistik berkeupayaan nuklear untuk mengelak daripada mencetuskan ketegangan.

“Kami tidak percaya ia adalah demi kepentingan kami, kepentingan Taiwan, kepentingan rantau ini, untuk membenarkan ketegangan semakin memuncak,” kata Kirby.

“Ketika China terlibat dalam latihan ketenteraan yang tidak stabil di sekitar Taiwan, AS sebaliknya menunjukkan tingkah laku kuasa nuklear yang bertanggungjawab dengan mengurangkan risiko salah perhitungan.”

Tetapi beliau berkata pasukan petugas pengangkut USS Ronald Reagan Tentera Laut AS akan kekal di kawasan itu. – Agensi


PN akan terus desak caruman KWSP bersasar dibenarkan

Perikatan Nasional (PN) akan terus memperjuangkan supaya pencarum Kumpulan Simpanan Wang Pekerja (KWSP) dapat mengeluarkan simpanan mereka bagi menampung kos sara hidup yang dihadapi sekarang.

Ahli Parlimen PN Tasek Gelugor, Datuk Wan Saiful Wan Jan berkata beliau telah menerima memorandum daripada pencarum berhubung pengeluaran KWSP bersasar.

Beliau turut memberi jaminan akan terus membawa perkara itu sehingga kerajaan Pakatan Harapan-Barisan Nasional (PH-BN) membenarkan pengeluaran berkenaan.

Pada masa sama beliau berkata adalah tidak masuk akal apabila kerajaan merancang mencagarkan wang KWSP kepada bank bagi membolehkan pencarum meminjam daripada bank.

“Dia nak bawa keluar duit dia… tapi kerajaan suruh pinjam daripada bank yang hanya akan menguntungkan bank. Jadi saya terima memorandum daripada pencarum dan insya-Allah kita akan terus perjuangkan supaya dana KWSP boleh dikeluarkan secara bersasar.

“Dan juga kita harap kerajaan akan dengarlah rintihan daripada rakyat. Hari ni saya jumpa satu kumpulan pencarum KWSP yang hantar kat saya ni memorandum bantahan rakyat terhadap cadangan kerajaan untuk mencagarkan wang simpanan KWSP pencarum kepada pihak bank.

“Saya sebenarnya memang rasa tak logik untuk guna akaun KWSP… dana dalam KWSP untuk dicagarkan kepada bank,” katanya.

Pada 9 Mac lalu, Perdana Menteri kerajaan PH-BN, Datuk Seri Anwar Ibrahim memberitahu Dewan Rakyat bahawa kerajaan akan memperkenalkan kaedah yang membolehkan pencarum KWSP menggunakan wang caruman di agensi itu sebagai cagaran kepada bank bagi tujuan pembiayaan kewangan.

Menurut Anwar kaedah itu boleh ditawarkan kepada mana-mana pencarum KWSP yang ‘terdesak’ untuk mendapatkan pinjaman kewangan dengan cagaran daripada agensi terbabit.

Bagaimanapun, pelbagai pihak terutama pertubuhan yang mewakili pencarum mengecam rancangan itu yang mereka sifatkan sebagai ‘gali lubang tutup lubang’ dan tidak mampu menyelesaikan masalah.


Fauci sangkal dakwaan vaksin jejas kesuburan

Pengarah Institut Alergi dan Penyakit Berjangkit Nasional Antony Fauci berkata laporan mengenai kesan negatif vaksin Covid-19 terhadap kesuburan adalah maklumat yang salah, menurut laporan Bernama.

“Data baharu dan kajian terdahulu menunjukkan bahawa vaksinasi Covid-19 tidak memberi kesan negatif kepada kesuburan. Pusat Kawalan dan Pencegahan Penyakit (CDC) AS dan organisasi perubatan profesional menekankan bahawa tiada bukti bahawa vaksinasi menjejaskan kesuburan,” kata Fauci dalam satu taklimat akhbar maya pada Rabu, menurut Sputnik.

Fauci juga berkata tanggapan salah yang lazim mengenai dakwaan kesan negatif terhadap kesuburan timbul akibat maklumat yang salah, tambahnya.

Bagaimanapun, Fauci mengakui bahawa jangkitan Covid-19 mengurangkan kesuburan lelaki.

Masalah itu adalah sementara dan berkaitan dengan penyakit itu sendiri, bukan disebabkan vaksinasi, katanya.


Ribut musim sejuk landa timur laut AS, ribuan penerbangan dibatal

Ribut musim sejuk yang kuat melanda timur laut Amerika Syarikat (AS), menurunkan salji lebih 60cm, sementara di beberapa kawasan angin kencang menyebabkan beribu-ribu penerbangan dibatal, dan jalan raya disekat.

Hampir 11 juta penduduk di sepanjang Pantai Timur, termasuk kawasan metropolitan Boston, yang diramalkan akan dilanda salji sehingga 64cm, kekal di bawah amaran ribut salji Nor’easter, menurut Perkhidmatan Cuaca Kebangsaan.

Memetik Reuters, bandar raya New York mengalami salji yang lebat. Dengan ribut yang masih berterusan, beberapa kawasan pantai New Jersey juga mencatatkan jumlah taburan salji 38cm.

“Ini akan menjadi ribut salji bersejarah. Kekuatan angin dan jumlah salji yang melanda menjadikan ianya sangat berbahaya,” kata Ahli Majlis Bandaraya Boston Ruthzee Louijeune.

Susulan kejadian ribut salji itu yang dijangka berterusan sehingga esok, beberapa negeri mengisytiharkan kecemasan.

Keadaan ribut salji dijangka berterusan sehingga awal pagi Ahad dari timur Massachusetts ke timur Maine, dengan tiupan angin yang berpotensi membawa kepada gangguan bekalan elektrik, lapor Perkhidmatan Cuaca Kebangsaan.

“Ia adalah angin kencang, salji lebat, keadaan ribut salji – semua unsur yang ada pada ribut Nor’easter. Ini boleh mengancam nyawa,” kata Gabenor New York Kathy Hochul pada sidang media sambil memberi amaran suhu sejuk semalaman dan risiko bekalan elektrik terputus.

Meramalkan salji mencecah 60cm di negerinya, Gabenor Rhode Islamd, Dan McKee melarang jalan raya digunakan bagi semua kereta dan treler, kecuali kenderaan kecemasan.

Ribut salji juga mendorong 6,000 penerbangan dibatalkan sepanjang hujung minggu, sementara Amtrak menghentikan perkhidmatan kereta api penumpang merentasi sebahagian besar wilayah, dan laluan komuter utama ke Long Island menangguhkan operasinya.

Setakat ini gangguan bekalan elektrik terhad di kebanyakan negeri yang terjejas kecuali Massachusetts, di mana 123,000 daripada 2.6 juta pelanggan tidak mempunyai bekalan elektrik, menurut PowerOutage.us.


PRN Johor: PKR dan Amanah bolot kerusi paling banyak, sama seperti di Melaka

Pakatan Harapan (PH) sudah memuktamadkan pengagihan kerusi Dewan Undangan Negeri (DUN) yang bakal ditandingi setiap parti komponennya pada Pilihan Raya Negeri (PRN) Johor.

Presiden Parti Amanah Negara (Amanah) Mohamad Sabu berkata dalam mesyuarat Majlis Presiden PH pada Isnin lepas gabungan itu memutuskan Amanah dan Parti Keadilan Rakyat (PKR) masing-masing akan bertanding 20 kerusi manakala DAP 16 kerusi, menurut laporan Bernama.

Bagaimanapun katanya senarai calon masih dalam perbincangan dan belum dimuktamadkan pada masa ini.

“Namun dalam masa sama, kita juga masih membuka ruang perbincangan bersama mana-mana parti lain sekiranya mereka mahu menjalin kerjasama bersama PH dalam PRN Johor ini.

“Jika dengan penyertaan mereka boleh meningkatkan lagi peluang kemenangan kepada PH, ketiga-tiga pucuk pimpinan parti akan mengadakan perbincangan secara bersama,” katanya kepada pemberita di Permas Jaya.

Turut hadir Ahli Parlimen Pasir Gudang, Hassan Abdul Karim dan Pengerusi Amanah Johor Aminolhuda Hassan.

Beliau berkata perbincangan berhubung kerjasama dengan parti-parti lain seperti Parti Ikatan Demokratik Malaysia (Muda) dan Parti Pejuang Tanah Air (Pejuang) masih berjalan dan keputusan perbincangan akan diketahui dalam masa sehari dua ini.

Sementara itu, Aminolhuda berkata senarai calon parti itu yang akan bertanding telahpun siap dan hanya menunggu pengesahan daripada kepimpinan pusat.

Katanya daripada 20 kerusi yang diperuntukkan kepada Amanah, 14 daripadanya akan ditandingi calon muka baharu yang sebahagiannya adalah calon muda.

Berhubung keputusan Majlis Presiden PH membenarkan PKR menggunakan logo sendiri pada PRN Johor, Mohamad berkata ia tidak akan mengelirukan pengundi kerana logo PKR dan logo PH sudah sinonim kepada pengundi di negeri itu.

“Jadi bagi saya tiada masalah membenarkan PKR menggunakan logo mereka sendiri dalam mewakili PH di kawasan ditandingi calon mereka,” katanya.